Racun Rumpai Berpotensi Merosakkan DNA Pekerja Ladang Kelapa Sawit

Untuk mendapatkan maklumat terkini, ikuti kami melalui Telegram

Malaysia ialah satu daripada negara pengeluar minyak kelapa sawit yang terbesar di seluruh dunia. Oleh hal yang demikian, pelbagai inisiatif telah dirancang dan dijalankan untuk meningkatkan produktiviti penghasilan minyak kelapa sawit.

Namun begitu, terdapat sesetengah ladang kelapa sawit cenderung menggunakan racun kawalan makhluk perosak di dalam ladang supaya kuantiti kelapa sawit dapat dijaga untuk menghasilkan buah kelapa sawit yang berkualiti tinggi. Racun yang digunakan untuk mengawal makhluk perosak, sama ada racun serangga ataupun racun rumpai mempunyai bahan kimia yang berbahaya kepada kesihatan manusia.

Racun yang sering digunakan di ladang kelapa sawit ialah racun rumpai. Kesan pendedahan pekerja ladang kelapa sawit kepada racun rumpai dalam tempoh masa yang panjang boleh menyebabkan kerosakan asid deoksiribonukleik (DNA).

Penggunaan racun rumpai merupakan satu daripada teknik kawalan rumpai di ladang selain cara mekanikal dan biologikal. Namun begitu, pendedahan pekerja kepada racun rumpai berpotensi memberikan kesan genotoksik, iaitu kerosakan DNA.

Racun rumpai merupakan campuran bahan kimia yang digunakan untuk mengawal pertumbuhan rumpai, pokok renek dan pokok berdaun lebar. Semua racun rumpai akan dicampurkan dengan air terlebih dahulu sebelum disemburkan kepada rumpai.

Racun rumpai yang dijual di pasaran boleh didapati dalam pelbagai jenis. Secara ringkasnya, racun rumpai terbahagi kepada tiga jenis, iaitu racun pra-cambah (pre-emergence), racun sentuh dan racun sistemik.

Di Malaysia, racun rumpai yang biasa digunakan do ladang kelapa sawit ialah racun rumpai jenis glifosat dan paraquat seperti racun Roundup dan CS Paraquat 13. Racun rumpai ini sentiasa dikendalikan oleh pekerja di ladang kelapa sawit semasa proses penghantaran, penyimpanan, pencampuran dan penyemburan.

Pendedahan racun rumpai terhadap pekerja ladang kelapa sawit berlaku melalui tiga cara, iaitu melalui liang kulit, saluran pernafasan atau udara dan melalui pengingesan ketika makan atau minum. Sebagai contohnya, apabila aktiviti semburan racun dijalankan, pekerja yang terlibat ataupun mana-mana individu yang berada di sekitar kawasan tersebut akan terdedah kepada semburan racun dan terkena pada badan, terutamanya apabila semburan dijalankan pada arah bertentangan angin.

Semburan racun rumpai juga boleh terbias pada permukaan makanan atau minuman yang tidak ditutup rapi dan terlalu dekat dengan kawasan semburan. Hal ini akan menyebabkan masalah keracunan melalui pengingesan.

Selain itu, permukaan kulit juga boleh terdedah kepada racun rumpai apabila terdapatnya tumpahan pada pakaian atau secara langsung kepada kulit.

Kerosakan DNA adalah lebih tertumpu kepada ketidaknormalan bilangan dan struktur kromosom manusia seperti perubahan kromosom, pertukaran kromatid serta pembentukan mikronukleus. Perubahan bilangan kromosom ialah kesan daripada proses mitosis yang berlakunya pemisahan kromosom, manakala perubahan struktur kromosom pula berlaku akibat pembaikan serta pemulihan secara tidak betul pada DNA yang telah rosak.

Perubahan kromosom seperti perubahan struktur dan perubahan bilangan adalah berkait rapat dengan pembentukan tumor dan kemungkinan menyebabkan kanser. Pendedahan kepada racun rumpai dalam tempoh masa yang lama berpotensi menyebabkan kerosakan DNA dan mengakibatkan masalah penyakit kronik seperti kanser.

Satu kajian telah dijalankan di Ladang Kelapa Sawit ASPA, Pekan, Pahang dengan mengumpulkan sel bukal pekerja ladang kelapa sawit untuk mengesan kerosakan DNA melalui asai mikronukleus. Pembentukan mikronukleus menunjukkan keralatan berlaku pada saat mitosis semasa anafasa. Jadi, peningkatan frekuensi mikronukleus per 1000 sel menunjukkan peningkatan kesan kerosakan DNA.

Hasil kajian tersebut menunjukkan bahawa pekerja yang bekerja di ladang mempunyai frekuensi mikronukleus yang lebih tinggi berbanding dengan pekerja di pejabat. Hal ini disebabkan oleh kadar pendedahan pekerja ladang kepada racun rumpai adalah lebih tinggi berbanding dengan pekerja pejabat. Jadi, kajian ini membuktikan pendedahan kepada racun rumpai boleh menyebabkan kerosakan sel DNA yang berkemungkinan menyebabkan kanser.

Tahap dedahan kepada racun rumpai ini dapat dikurangkan dengan membaca label pada botol racun secara teliti sebelum digunakan. Selain itu, pekerja perlu mematuhi Akta Keselamatan dan Kesihatan Pekerjaan 1994 (AKKP 1994) yang telah diwajibkan kepada semua pekerja untuk memakai alat perlindungan diri yang sesuai dan lengkap seperti memakai sarung tangan getah, penutup mulut dan hidung, baju berlengan panjang, kasut getah, pelindung mata seperti gogal dan apron plastik sepanjang proses pengendalian racun rumpai.

Penyemburan racun rumpai juga mestilah dilakukan dengan mengikut arah tiupan angin supaya tidak terkena pada badan atau pakaian. Pakaian yang digunakan dalam aktiviti ini perlu dibersihkan dengan segera. Racun rumpai juga perlu disimpan dalam ruang yang berkunci serta disimpan jauh daripada makanan dan orang ramai.

Sebagai kesimpulannya, majikan perlu memastikan bahawa pekerja ladang kelapa sawit seharusnya mengurangkan tahap dedahan kepada racun rumpai bagi mengurangkan risiko kerosakan DNA yang boleh memberikan kesan kesihatan jangka masa panjang seperti penyakit kanser.

Profesor Madya ChM. Dr. NormahAwang dan Dr. Nurul Farahana Kamaludin, Pusat Kajian Toksikologi dan Risiko Kesihatan, Fakulti Sains Kesihatan, Universiti Kebangsaan Malaysia, Kampus Kuala Lumpur.


Lawatan ke Pusat Inovasi 3M Malaysia Sdn. Bhd. Mendedahkan Ilmu PPE kepada Mahasiswa UKM

Untuk mendapatkan maklumat terkini, ikuti kami melalui Telegram

Shah Alam – Sebanyak 32 orang pelajar Tahun Tiga, Program Kesihatan Persekitaran dan Keselamatan Industri, Fakulti Sains Kesihatan (FSK), Universiti Kebangsaan Malaysia (UKM) Kampus Kuala Lumpur telah menyertai program “Fit Seminar” yang diadakan di Pusat Inovasi 3M Malaysia Sdn. Bhd., Bukit Jelutong, Shah Alam yang bertujuan memberikan pendedahan kepada para pelajar tentang pelbagai jenis kelengkapan perlindungan diri (PPE) terkini yang dihasilkan agensi berkenaan.

Para pelajar diiringi oleh lima orang kakitangan program termasuklah seorang pensyarah yang merupakan Penyelaras Kursus Higen Industri, iaitu YBrs. Profesor Madya ChM. Dr. Normah Awang.

“Seminar yang diadakan ini adalah amat penting kepada pelajar kerana maklumat mengenai penggunaan, penjagaan dan penyelenggaraan PPE seperti respirator, pelindung pendengaran peribadi dan pelindung mata akan disampaikan oleh penceramah,” kata Penyelaras Kursus Higen Industri, YBrs. Profesor Madya ChM. Dr. Normah Awang ketika berucap dalam “Fit Seminar” tersebut.

“Pihak 3M Malaysia Sdn. Bhd. amat berbesar hati menerima kunjungan daripada para pelajar. Dengan adanya penyertaan seperti ini menunjukkan bahawa pihak universiti menyambut baik dan memberikan sokongan kepada penghasilan produk PPE baharu yang dihasilkan oleh pihak kami,” kata Pakar Jualan Kanan 3M Malaysia Sdn. Bhd., Encik Fahriszaki Paimon.

Seminar yang berlangsung selama dua jam itu telah membincangkan empat topik utama berkaitan dengan PPE, iaitu respirator, pelindung pendengaran peribadi, pelindung mata dan PPE untuk bekerja di tempat yang tinggi dan pada masa yang sama, para pelajar turut diajar cara yang betul tentang penggunaan, penjagaan dan penyelenggaraan bagi kesemua PPE tersebut.

Selain itu, para pelajar juga berkesempatan melawat pavilion yang menempatkan pelbagai produk termasuklah PPE yang telah dihasilkan oleh pihak 3M Malaysia Sdn. Bhd. bagi menjamin keselamatan diri, terutamanya pekerja yang sentiasa terdedah kepada pelbagai bahaya.

Dengan adanya program seumpama ini, para pelajar akan lebih memahami mengenai cara penggunaan, penjagaan dan penyelenggaraan setiap PPE di samping mendapat pelbagai kemahiran dalam menggunakan beberapa jenis PPE yang biasa digunakan oleh pekerja dan pengguna.


Bendung Pertambahan Sisa Makanan

Kesedaran orang ramai terhadap isu pembaziran makanan harus diberikan perhatian berikutan peningkatan sisa makanan harian hampir setiap tahun, terutamanya dalam bulan perayaan. Keadaan ini juga seolah-olah sudah menjadi budaya tahunan yang amat membimbangkan.

Daripada lebih kurang 38 ribu tan metrik sisa yang dikeluarkan pada setiap hari, sebanyak 44 peratus datangnya daripada sisa makanan. Jika dikira jumlah berkenaan, 17 ribu tan metrik sisa terdiri daripada sisa makanan. Perkiraan nilai sisa makanan ini bersamaan dengan tujuh kolam renang Olimpik yang mampu memuatkan semua sisa berkenaan.

Berdasarkan rekod tahun sebelum ini, sisa makanan yang dibuang meningkat 15 hingga 20 peratus pada bulan Ramadan dan jumlah ini tidak berubah dalam tempoh beberapa tahun lalu. Tahun ini dianggarkan sebanyak 75 240 tan metrik sisa makanan dibuang sepanjang bulan Ramadan, terutamanya daripada juadah ketika berbuka puasa.

Hal ini dapat dikaitkan dengan keseronokan masyarakat membeli juadah yang pelbagai dengan jumlah yang banyak untuk berbuka di bazar Ramadan, selain kecenderungan masyarakat untuk berbuka puasa di hotel dan restoran yang menawarkan menu bufet yang pelbagai citarasa dengan harga yang berbeza.

Sudah pastinya dengan beraneka jenis makanan, timbul kecenderungan untuk makan tanpa had dan mengambil lebih banyak makanan sesuai dengan kadar yang telah dibayar. Sudah pasti, ada makanan yang terbuang dan tidak mampu dimakan semuanya. Ia sekali gus menyumbang kepada peningkatan mendadak kutipan sisa makanan.

Peningkatan sisa makanan yang dilaporkan menunjukkan kesedaran masyarakat masih di takuk lama. Hal ini juga menunjukkan bahawa matlamat kempen kesedaran untuk mengurangkan pembaziran makanan dalam kalangan masyarakat masih belum tercapai sepenuhnya.

Natijahnya, tapak pelupusan sampah terus-terusan dibeban dengan pertambahan sisa. Dianggarkan sebanyak 95 peratus daripada sisa yang dikutip dilupuskan di tapak pelupusan sampah. Bakinya pula dihantar ke loji rawatan haba berskala kecil di beberapa negeri.

Hakikatnya, tanpa kaedah atau teknologi pengurusan sisa lain, keperluan terhadap pembinaan tapak pelupusan sampah yang baharu akan terus meningkat dengan peningkatan jumlah kutipan sisa di seluruh Malaysia. Namun begitu, untuk mendapatkan tanah yang sesuai sebagai kawasan tapak pelupusan sampah bukanlah sesuatu yang mudah, terutamanya di bandar kerana masyarakat tidak mahu kemudahan ini terletak berhampiran dengan kediaman.

Pada masa ini, tapak pelupusan sampah merupakan pilihan utama bagi pengurusan sisa di Malaysia kerana infrastruktur sampah tidak dibangunkan dengan baik. Namun begitu, kebergantungan pada tapak pelupusan sampah merupakan kaedah kurang mampan kerana tanah lebih diperlukan untuk tujuan lain seperti pembangunan ekonomi.

Selain itu, tapak pelupusan sampah menjadi sumber pencemaran kerana sisa buangan biodegradasi dan bukan biodegradasi mengeluarkan gas beracun seperti metana selain proses penguraian yang memakan masa bertahun-tahun lamanya.

Biarpun negara ini mempunyai tapak pelupusan sampah yang banyak, ruangan yang tinggal lambat-laun akan penuh. Pada kebiasaannya, sesuatu tapak pelupusan sampah boleh bertahan selama 25 tahun.

Yang membimbangkan ialah jangka hayat beberapa tapak pelupusan sampah di beberapa negeri seperti Melaka dan Johor berdepan dengan situasi kritikal akibat peningkatan sisa makanan yang mencecah hampir 17 ribu tan sehari. Jumlah ini melebihi daripada jangkaan dan dibimbangi tapak pelupusan sampat tersebut tidak mampu lagi menampung keperluan semasa.

Mengikut jangkaan asal, sesetengah tapak pelupusan sampah boleh bertahan hingga lima tahun. Namun demikian, kawaasan tersebut sudah semakin sesak dan tenat sehinggakan pasak dinaikkan dan sampah dilonggokkan setinggi yang boleh bagi memaksimumkan ruang yang ada.

Jangka hayat tapak pelupusan sisa pepejal seperti di Bukit Tagar yang dijangkakan boleh bertahan sehingga 50 tahun lagi turut berdepan risiko menjadi lebih singkat sekiranya langkah pengurangan sisa tidak dilakukan dalam kadar segera, apatah lagi dengan bilangan populasi Malaysia yang semakin meningkat setiap tahun.

Oleh hal yang demikian, antara langkah yang dilihat berpotensi untuk menimbulkan kesedaran dalam kalangan masyarakat adalah dengan menggunakan pendekatan pendidikan. Isi rumah perlu memahami bahawa makanan yang disediakan di rumah menjadi penyumbang terbesar kepada penghasilan sisa makanan berbanding di restoran, hotel atau bazar. Pengintegrasian nilai Islam perlu diterapkan sebagai inisiatif ke arah pengurusan sisa makanan berkesan yang disebabkan oleh sikap yang tidak bertanggungjawab dan budaya membazir.

Di samping itu, lebih banyak program perlu dijalankan untuk menyemai budaya hemat berbelanja dan mengikis tabiat membazir dalam kalangan masyarakat negara ini yang semestinya perlu dikekang. Satu daripada program yang sepatutnya diperluaskan ke setiap daerah di Malaysia ialah Value Food, No Waste anjuran Perbadanan Pengurusan Sisa Pepejal Dan Pembersihan Awam (SWCorp).

Melalui program ini, beratus-ratus kilogram makanan dan minuman dapat diselamatkan daripada dibuang ke tapak pelupusan sisa pepejal. Lebihan makanan dan minuman tetapi masih boleh dimakan telah diedarkan kepada golongan yang memerlukan hasil kerjasama dengan pertubuhan bukan kerajaan (NGO) serta peniaga.

Mengikut statistik SWCorp, kira-kira 4086 tan metrik sisa makanan dibazirkan di negara ini yang kebanyakan masih boleh dimakan. Selain itu, secara purata setiap keluarga di negara ini telah membazirkan 500 gram hingga 800 gram makanan yang tidak dimakan.


KBS Lancar Program Malaysia Aktif @ Komuniti Galak Gaya Hidup Sihat

Untuk mendapatkan maklumat terkini, ikuti kami melalui Telegram

Pulau Pinang – Kementerian Belia dan Sukan (KBS) melalui Jabatan Belia dan Sukan Negara (JBSN) dengan sokongan Kementerian Pembangunan Kerajaan Tempatan (KPKT) mewujudkan satu inisiatif baharu menerusi Program Malaysia Aktif @ Komuniti bagi merealisasikan hasrat membudayakan sukan, khususnya dalam kalangan warga Projek Perumahan Rakyat (PPR) dan Projek Perumahan Awam (PPA).

Menteri Belia dan Sukan, Yang Berhormat Hannah Yeoh Tseow Suan telah melancarkan program Malaysia Aktif @ Komuniti bertempat di PPR Taman Bagan Jaya, Butterworth, Pulau Pinang, hari ini.

Berdasarkan kenyataan media yang dikeluarkan oleh KBS, program berkenaan yang merangkumi aktiviti senamrobik dan zumba untuk menyemai pembudayaan sukan dalam kalangan masyarakat bagi menjadikan Malaysia sebagai sebuah negara bersukan serta mengukuhkan perpaduan, keharmonian dan kesejahteraan komuniti sekali gus bertindak sebagai langkah intervensi sosial bagi mengelakkan gejala negatif, terutamanya melibatkan belia dan anak muda.

Sebagai permulaan, program tersebut akan dilakukan pada setiap hari Sabtu atau Ahad selama 30 minggu, yakni sebanyak satu sesi diadakan dalam seminggu yang bermula dari Jun 2023 hingga Disember 2023 dengan sasaran penyertaan keseluruhan sebanyak 36 ribu orang di seluruh negara secara percuma.

Program yang menggalakkan gaya hidup sihat ini melibatkan 12 lokasi di enam buah negeri termasuklah Selangor, Pulau Pinang, Negeri Sembilan, Kedah, Kelantan dan Terengganu, manakala di Kuala Lumpur, Sabah dan Sarawak pula akan diadakan pada fasa yang seterusnya.

Sebarang pertanyaan atau maklumat lanjut berkenaan dengan program berkenaan, orang awam boleh menghubungi JBSN di talian 03-88713202 atau menghantar e-mel menerusi [email protected].


Mengurus Kesakitan Bahu bagi Pengguna Kerusi Roda

Sakit bahu merupakan masalah yang biasa dialami oleh pengguna kerusi roda yang mengalami kecederaan saraf tunjang. Kesakitan bahu yang dialami akan membataskan aktiviti harian seperti menguruskan diri, bekerja, bersukan dan mempengaruhi kualiti kehidupan.

Penyebab utama kesakitan bahu bagi pengguna kerusi roda ialah kekerapan melakukan galas berat (weight bearing) seperti memindahkan badan, tekan tubi kerusi roda dan mengayuh kerusi roda. Aktiviti ini memberikan kesan kepada bahu, terutamanya jika pengguna kerusi roda tersebut mempunyai berat badan berlebihan.

Oleh sebab itu, tindakan sewajarnya penting dilakukan bagi mencegah dan mengatasi masalah kesakitan bahu ini. Antara petua dan kaedah pengurusan kesakitan bahu yang wajar dilakukan oleh mereka yang mengalaminya termasuklah:

Pengguna kerusi roda yang mengalami kesakitan bahu harus mendapatkan khidmat nasihat, penilaian dan rawatan daripada pakar pemulihan atau pegawai perubatan agar bahu tersebut dapat diuruskan sewajarnya. Hal ini termasuklah mendapatkan ubat-ubatan antiradang, penilaian, nasihat dan kaunseling.

Perkhidmatan ini boleh diperoleh di hospital awam dan swasta, hospital universiti, klinik kesihatan awam dan swasta, pusat pemulihan atau agensi kesihatan yang lain.

Rujukan kepada ahli fisioterapi penting untuk memulihkan ketidakseimbangan postur dan otot bagi mengurangkan kesakitan bahu. Ahli fisioterapi akan mengaturkan program spesifik melalui senaman terapeutik, senaman regangan dan kekuatan, modaliti suhu dan elektrik, modifikasi aktiviti dan kaunseling.

Di samping itu, ahli fisioterapi juga akan membuat penilaian secara berkala terhadap bahu tersebut. Ahli fisioterapi juga akan meningkatkan intensiti, kekerapan dan jenis senaman kepada pesakit.

Pengguna kerusi roda juga haruslah patuh kepada program yang telah diatur oleh ahli fisioterapi bagi mendapatkan kesan yang optimum dalam menguruskan kesakitan bahu tersebut. Perkhidmatan ini boleh didapati di pusat fisioterapi awam dan swasta atau secara terus daripada ahli fisioterapi yang bertauliah.

Teknik memindahkan badan yang efisien dapat mengurangkan tekanan pada bahu dan lengan semasa memindahkan badan daripada satu tempat ke satu tempat yang lain seperti katil, lantai, sofa, kerusi dan kereta. Teknik ini memerlukan program dan latihan yang komprehensif, kerap dan fokus bersama-sama dengan ahli fisioterapi.

Di samping itu, bahu dengan otot yang kuat dan anjal juga dapat menjadikan pemindahan badan lebih efisien dan mengurangkan sakit pada bahu.

Hindari aktiviti yang memerlukan kekuatan bahu berlebihan seperti memikul beban yang melebihi kemampuan dan menggunakan teknik kayuhan kerusi roda yang tidak efisien.

Ada dalam kalangan pengguna kerusi roda yang begitu aktif dan kerap menyertai sukan memanah dan marathon bagi mengekalkan gaya hidup aktif. Terdapat juga pengguna kerusi roda yang bekerja dan melakukan rutin harian melebihi kemampuan tanpa rehat yang mencukupi.

Tindakan ini akan memberikan tekanan berpanjangan dan menyebabkan kecederaan lewah guna kepada bahu. Oleh hal yang demikian, pengguna kerusi roda harus mengetahui kemampuan diri dan rehat secukupnya agar bahu dapat pulih dengan optimum.

Pastikan juga kerusi roda berada dalam keadaan baik. Tayar kerusi roda haruslah mempunyai angin yang mencukupi. Pastikan juga tiada bendasing di celahan tayar agar kerusi roda tidak menjadi berat dan memberikan bebanan kepada bahu ketika mengayuh.

Pengguna kerusi roda juga digalakkan untuk memakai sarung tangan yang kesat dan sesuai bagi menambah luas permukaan sentuhan pada rim tayar kerusi roda. Usaha ini akan mengurangkan bebanan pada otot bahu.

Kekuatan dan momentum daripada badan juga boleh digunakan ketika mengayuh kerusi roda bagi mengurangkan tekanan kepada bahu. Sila dapatkan nasihat dan latihan kemahiran kerusi roda daripada ahli fisioterapi bertauliah dan rakan pengguna kerusi roda daripada persatuan kecederaan saraf tunjang atau badan bukan kerajaan di Malaysia.

Semoga perkongsian ini dapat memberikan sedikit pandangan dan idea untuk menguruskan kesakitan bahu sewajarnya. Perlu diingatkan agar kesakitan bahu perlu diuruskan dan dirawat lebih awal bagi mengelakkan kesan sampingan yang berpanjangan. Hal ini penting agar kesihatan dan kesejahteraan hidup pengguna kerusi roda yang disebabkan oleh kecederaan saraf tunjang sentiasa berada dalam keadaan yang optimum.

Dr. Noor Hafifi Noorhisham, Pensyarah, Pusat Kajian Rehabilitasi dan Keperluan Khas (iCaRehab), Universiti Kebangsaan Malaysia.


68 Pelajar Sekolah Terima Tajaan Kaca Mata Percuma

Untuk mendapatkan maklumat terkini, ikuti kami melalui Telegram

Batu Caves – Sebanyak 68 pelajar Sekolah Jenis Kebangsaan (Tamil) Batu Caves, Selangor telah mendapat preskripsi dan tajaan kaca mata percuma oleh pihak Maxvue Vision Sdn. Bhd. melalui program khidmat masyarakat saringan penglihatan yang dianjurkan oleh program Optometri dan Sains Penglihatan, Fakulti Sains Kesihatan (FSK), Universiti Kebangsaan Malaysia (UKM) dengan kerjasama syarikat pengeluar kanta lekap tempatan, Maxvue Vision Sdn. Bhd.

Saringan penglihatan mata yang dijalankan kepada 121 orang kanak-kanak melibatkan pengukuran tahap penglihatan, entrance tests, pemeriksaan kuasa refraktif mata, pemeriksaan kesihatan struktur mata, rundingan dan pemilihan bingkai kaca mata yang sesuai.

Menurut Ketua Pegawai Eksekutif Maxvue Vision Sdn. Bhd., Encik Selvam Kanniah, inisiatif khidmat masyarakat ini merupakan usaha kolektif dalam membawa perubahan positif dan memastikan kanak-kanak yang kekurangan akses kepada perkhidmatan penjagaan kesihatan mendapat bantuan yang sewajarnya.

Usaha ini diharapkan dapat membantu kanak-kanak mendapatkan penglihatan yang optimum dalam meningkatkan prestasi akademik dan interaksi sosial mereka.

Melalui program ini juga, beberapa kes yang melibatkan pemeriksaan lanjutan turut dirujuk kepada pakar oftalmologi di hospital dan Klinik Optometri, FSK, UKM.

Aktiviti khidmat masyarakat ini juga memberikan pengalaman pembelajaran imersif kepada pelajar Program Optometri, FSK, UKM melalui kemahiran praktikal, di samping membina sifat empati dan rasa tanggungjawab sosial yang mendalam sebagai asas untuk kerjaya masa depan mereka dalam memupuk generasi profesional penjagan mata yang cemerlang.

Sebanyak 56 pelajar tahun tiga dan empat bagi Program Optometri, FSK, UKM bersama-sama lima pensyarah menjalankan saringan penglihatan dalam aktiviti ini.

Turut serta dalam aktiviti ini ialah kakitangan Maxvue Vision Sdn. Bhd.


Lebih 34 Ribu Wanita di Negeri Sembilan Jalani Ujian Mamogram hingga April 2023

Seremban 2 – Subsidi Ujian Mamogram di bawah Kempen Kesedaran Kanser Reproduktif Wanita (WCaRe) anjuran Lembaga Penduduk dan Pembangunan Keluarga Negara (LPPKN) berjaya menarik pelibatan sebanyak 34 322 orang wanita di Negeri Sembilan untuk menjalani ujian tersebut.

Jumlah ini merupakan 7.27 peratus daripada keseluruhan jumlah wanita yang telah mendapat manfaat daripada subsidi ujian mamogram yang diperkenalkan sejak Mei 2007 hingga April 2023.

Pemberian subsidi mamogram ini memfokuskan wanita Malaysia dan penduduk tetap yang berisiko tinggi yang berumur 40 tahun hingga 70 tahun.

Walau bagaimanapun, pemberian subsidi ini diperluas mulai 15 Februari 2012 kepada wanita berumur 35 tahun hingga 39 tahun yang mempunyai sejarah keluarga menghidap kanser payudara.

Menurut kenyataan media yang dikeluarkan oleh Lembaga Penduduk dan Pembangunan Keluarga Negara (LPPKN) Negeri Sembilan, sebanyak 4352 wanita di Negeri Sembilan telah mendapatkan ujian papilomavirus manusia (HPV) asid deoksiribonukleik (DNA) daripada 2019 hingga April 2023.

Sementara itu, jumlah penyertaan wanita dalam ujian ini pada peringkat nasional adalah sebanyak 75 675 orang.

Pemberian Ujian HPV DNA secara percuma mula diperkenalkan pada tahun 2019 di bawah Bajet 2019 dengan peruntukan sebanyak RM3.6 juta untuk meningkatkan jumlah wanita menjalani saringan kanser serviks melalui ujian HPV DNA dan mendapatkan rujukan bagi wanita yang dijangkiti oleh HPV Jenis Risiko Tinggi.


Durian: Manfaat atau Mudarat?

Durian yang dikenali sebagai raja buah merupakan satu daripada buah-buahan bermusim yang sangat terkenal di Malaysia. Dengan nama saintifik Durio zibethinus, buah ini mempunyai pelbagai spesies dan terdapat jenis durian tertentu yang dijual dengan harga yang sangat mahal. Namun demikian, lambakan buah durian ketika ini menjadikan harga buah ini menurun.

Selain bau yang sangat kuat, buah durian juga mempunyai rasa yang unik. Durian banyak ditanam di pelbagai negara di Asia Tenggara. Durian memerlukan keadaan cuaca panas dan lembap beserta taburan hujan untuk pertumbuhan yang baik.

Pokok durian boleh mencapai ketinggian hingga 40 meter. Buah durian pula boleh mencapai berat hingga lapan kilogram. Tempoh hayat simpan durian adalah pendek, iaitu antara tiga hari hingga lima hari. Oleh sebab itu, durian selalunya akan dimakan segera setelah kulit luarnya dikupas.

Selain terkenal dengan rasa yang lemak, manis dan sedikit pahit, durian juga merupakan buah yang mempunyai kandungan tenaga yang tinggi.

Secara umumnya, buah durian mempunyai kandungan tenaga yang tinggi bagi setiap 100 gram, iaitu 153 kalori (kkal) jika dibandingkan dengan buah-buah lain seperti epal (56 kkal), tembikai (28 kkal) dan rambutan (59 kkal). Kandungan tenaga yang tinggi ini disumbangkan oleh lemak dan karbohidrat.

Oleh itu, saranan pengambilan buah durian ialah sebanyak dua ulas untuk setiap hidangan. Kajian lepas melaporkan kandungan gula total dalam beberapa jenis durian daripada Malaysia adalah antara 8.83 gram hingga 16.9 gram bagi setiap 100 gram durian mentah. Durian juga kaya dengan pelbagai jenis vitamin dan mineral yang diperlukan oleh badan.

Jadual 1 Kandungan nutrien daripada Malaysian Food Composition Database (MyFCD) oleh Kementerian Kesihatan Malaysia.

Durian selalunya dimakan secara mentah dan dihidangkan bersama-sama beras pulut yang ditanak. Di sesetengah negeri, hidangan ini dimakan dengan santan yang ditambahkan garam beserta gula untuk menaikkan rasa lemak manis durian.

Selain itu, durian turut diproses kepada beberapa bentuk makanan, termasuklah tempoyak yang menggunakan isi durian yang diperam dengan garam selama dua hari pada suhu bilik. Kandungan tenaga tempoyak adalah lebih rendah berbanding dengan durian mentah.

Tempoyak boleh tahan dalam tempoh lebih lama sekiranya disimpan di dalam peti sejuk. Bahan ini sering digunakan dalam masakan bersama-sama ikan, ikan bilis, dan udang. Tempoyak turut dimasak dengan gabungan pelbagai jenis ulam dan pucuk tumbuhan seperti pucuk ubi, daun kunyit, daun kaduk, serai, petai dan pucuk labu. Menu unik ini dikenali sebagai tempoyak pucuk kayu.

Selain isi buah, biji durian turut diproses kepada produk lain. Biji durian yang dibakar atau direbus boleh digunakan untuk membuat tepung dan kerepek durian. Kepelbagaian produk ini memberikan nilai tambah kepada durian. Seterusnya, daun dan pucuk durian turut dimasak untuk dimakan sebagai hidangan sayur-sayuran.

Aroma dan rasa durian yang unik disumbangkan oleh sebatian meruap seperti aldehid, sulfur, keton dan alkohol. Kajian mendapati bahawa terdapat 39 sebatian meruap dalam pelbagai jenis durian di Malaysia.

Apabila perbandingan dibuat, didapati durian Malaysia mempunyai 97 peratus kandungan sulfur yang lebih tinggi berbanding dengan durian daripada Indonesia. Etanol merupakan jenis alkohol utama di dalam durian daripada Malaysia.

Durian juga kaya dengan pelbagai jenis polifenol, iaitu metabolit sekunder yang dihasilkan oleh tumbuhan. Hal ini termasuklah flavonoid, asid fenolik dan tanin. Durian juga mengandungi karotenoid dan asid askorbik.

Terdapat banyak kajian telah menilai kesan durian terhadap beberapa parameter yang berkaitan dengan kesihatan. Pertama, kesan durian terhadap glukosa darah.

Secara semula jadi, dua jenis karbohidrat di dalam durian ialah glukosa dan fruktosa yang boleh meningkatkan aras glukosa darah. Kajian indeks glisemik (GI) dalam manusia mendapati durian mempunyai nilai GI yang lebih rendah berbanding dengan buah nenas, betik dan tembikai. Serat di dalam durian akan memperlahankan penghadaman dan seterusnya memperlahankan pertukaran karbohidrat kepada glukosa.

Kedua, kajian haiwan mendapati pemberian durian kepada tikus menurunkan total kolesterol plasma dan lipoprotein ketumpatan rendah secara ketara.

Ketiga, durian didapati dapat membantu dalam penghadaman. Kandungan serat di dalam durian merangsang pergerakan peristalsis dan perembesan jus pencernaan yang memudahkan proses penghadaman. Serat tidak larut di dalam durian juga menyebabkan penurunan kekerapan insiden cirit-birit.

Keempat, durian mempunyai aktiviti antiproliferatif kerana kandungan polifenol dan flavonoid yang dikaitkkan dengan aktiviti antioksidan. Sebatian ini dapat menurunkan aras spesies oksigen reaktif di dalam badan manusia. Kesan antiproliferatif dapat mengurangkan penghasilan sel malignan penyebab kanser.

Kelima, durian mempunyai kesan probiotik. Isi durian yang diperam atau tempoyak mengandungi bakteria asid laktik. Kajian eksperimen melaporkan bakteria daripada tempoyak ini mampu bertahan pada keadaan ekstrim dan memberikan kesan positif kepada mikrobiom di dalam saluran gastrousus.

Walaupun durian hanya didapati pada musim tertentu, namun pengguna harus bijak dan berwaspada dalam menikmati buah ini. Pengambilan berlebihan buah durian boleh menyebabkan kesan buruk, terutamanya dalam kalangan wanita mengandung, pesakit diabetes dan individu obes.

Wanita yang didiagnos dengan diabetes gestasi seharusnya mengelak daripada mengambil durian kerana kandungan gulanya yang tinggi. Secara umumnya, individu dengan penyakit kronik dan mengambil ubat-ubatan boleh memakan durian dengan pendekatan sekadar merasa dan tidak makan bersungguh-sungguh untuk mengelakkan kesan buruk terhadap kesihatan diri.

Pengambilan durian juga boleh menyebabkan peningkatan suhu badan. Oleh itu, mereka yang menikmati durian digalakkan untuk minum air kosong secukupnya bagi menghadapi kesan ini dan membantu mengawal glukosa darah.

Nikmatilah buah tempatan ini dengan bijak, moga kita beroleh manfaat, bukan mudarat.

Dr. Hanis Mastura Yahya, Pensyarah Kanan, Program Sains Pemakanan, Pusat Penuaan Sihat Sihat dan Kesejahteraan (H-CARE), Fakulti Sains Kesihatan, Universiti Kebangsaan Malaysia.


MBMB Berkongsi Prosedur Pendakwaan Kes Saman Bidang Kesihatan Persekitaran

Untuk mendapatkan maklumat terkini, ikuti kami melalui Telegram

Hang Tuah Jaya – Pelajar Program Kesihatan Persekitaran dan Keselamatan Industri, Fakulti Sains Kesihatan (FSK), Universiti Kebangsaan Malaysia (UKM) Kampus Kuala Lumpur mendapat pendedahan mengenai prosedur pendakwaan yang melibatkan kes saman dalam bidang kesihatan persekitaran dalam program lawatan sambil belajar ke Mahkamah Majistret Majlis Bandaraya Melaka Bersejarah (MBMB), semalam.

Lawatan sambil belajar yang melibatkan sebanyak 35 mahasiswa tahun pertama Program Kesihatan Persekitaran dan Keselamatan Industri ini merupakan satu daripada aktiviti yang telah ditetapkan untuk subjek Perundangan dan Penguatkuasaan Kesihatan Persekitaran.

“Pihak UKM amat berterima kasih atas kesudian MBMB kerana telah bersetuju menerima lawatan sambil belajar ini. Mahasiswa amat beruntung kerana telah berpeluang menghadiri sesi perbicaraan yang berlangsung secara fizikal pada hari ini kerana banyak maklumat baharu mengenai prosedur pendakwaan telah diperoleh”, ujar Profesor Madya ChM. Dr. Normah Awang selaku penyelaras subjek Perundangan dan Penguatkuasaan Kesihatan Persekitaran.

Dalam lawatan ini, mahasiswa telah berpeluang menghadiri sesi perbicaraan secara fizikal yang melibatkan kes saman seperti tidak membayar kos letak kenderaan, kesalahan oleh premis makanan yang tidak mematuhi peraturan, kesalahan melakukan pengubahsuaian bangunan tanpa kelulusan daripada pihak majlis bandaraya dan beberapa kes lain.

Pegawai Pendakwa daripada Unit Undang-undang MBMB, Puan Fahazaratul Hidayah Shaharom juga telah telah menyampaikan taklimat mengenai prosedur pendakwaan yang dijalankan di mahkamah majistret, tugas pegawai pendakwa, tugas pegawai penyiasat dan carta alir proses penyiasatan.

Pada akhir sesi lawatan, pihak UKM menyampaikan sijil penghargaan kepada pihak MBMB sebagai tanda terima kasih atas kemudahan yang diberikan, manakala wakil MBMB menyerahkan cenderahati kepada Profesor Madya ChM. Dr. Normah Awang.


Cecair Vap: KKM Terima 17 Kes Penyakit Kecederaan Paru-paru

Putrajaya – Kementerian Kesihatan Malaysia (KKM) menerima 17 kes berkaitan dengan penyakit kecederaan paru-paru akibat penyalahgunaan bahan terlarang dalam cecair vap atau electronic cigarette or vaping products use associated lung injury (EVALI) setakat ini.

Ketua Pengarah Kesihatan, Datuk Dr. Muhammad Radzi Abu Hassan melalui kenyataan media memaklumkan bahawa pihaknya memohon semua pengamal perubatan agar terus membuat notifikasi kepada pihak KKM sekiranya terdapat mana-mana pesakit yang dikesan menghidap penyakit tersebut.

“KKM ingin mengingatkan semua pengguna bahawa rokok elektronik atau vap adalah tidak selamat kerana memberikan kesan buruk kepada kesihatan dan tindakan tersebut bukanlah kaedah alternatif untuk berhenti merokok.”

Beliau berkata, KKM telah memulakan aktiviti pemantauan penyakit berkaitan dengan penggunaan rokok elektronik atau vap termasuklah EVALI melalui Pekeliling Ketua Pengarah Kesihatan berkaitan keperluan notifikasi bermula  pada Jun 2022.

Tambahnya, KKM juga telah mewujudkan Panduan Amalan Klinikal (CPG) Pengurusan EVALI pada tahun 2021 bagi membantu pengamal perubatan mengesan dan merawat kes EVALI.

Beliau menambah, penggunaan rokok elektronik telah terbukti mendatangkan kemudaratan kepada penggunanya kerana bahan yang terkandung di dalam cecair rokok elektronik apabila dipanaskan akan menghasilkan bahan kimia yang boleh memberikan kesan keradangan kepada lapisan paru-paru dan menyebabkan penyakit EVALI.

Katanya, Tinjauan Kesihatan dan Morbiditi Kebangsaan (NHMS) 2022 mencatatkan peningkatan penggunaan vap dalam kalangan remaja berumur 13 tahun hingga 17 tahun daripada 9.8 peratus pada tahun 2017 kepada 14.9 peratus pada tahun lalu. Peningkatan yang ketara turut berlaku dalam kalangan remaja perempuan, iaitu daripada 2.8 peratus pada tahun 2017 meningkat kepada 6.2 peratus pada tahun 2022.

Beliau turut menasihatkan mereka yang merokok dan ingin berhenti merokok untuk mendapatkan perkhidmatan rawatan di Klinik Berhenti Merokok yang disediakan di klinik kesihatan berdekatan atau melayari laman web di sini.


Kuala Lumpur – Usaha memartabatkan bahasa Melayu di Rantau ASEAN berbeza bagi setiap negara di ASEAN. Sehubungan dengan itu, perkara ini dibincangkan dalam Forum Dunia Melayu Dunia Islam yang bertajuk “Memartabatkan Bahasa Melayu di Rantau ASEAN”, bertempat di Balai Budaya Tun Syed Nasir, Wisma DBP, Kuala Lumpur.

Di Malaysia, bagi memartabatkan bahasa Melayu, Akta Dewan bahasa dan Pustaka 1959 akan dipinda. Menurut Ketua Pengarah Dewan Bahasa dan Pustaka (DBP), Datuk Abang Sallehuddin Abg. Shokeran, DBP diberi kuasa untuk menegur tetapi tidak mempunyai kuasa untuk mengambil tindakan sekiranya teguran itu dilakukan. Tambah beliau lagi, perkara ini menimbulkan kekecewaan dan kemarahan masyarakat kerana DBP tidak mengambil tindakan terhadap kerancuan bahasa yang berlaku.

Sehubungan dengan itu, pindaan akta ini akan membolehkan DBP bertindak sebagai “Badan Berkuasa Bahasa” yang mempunyai kuasa untuk menguatkuasakan peraturan yang berkaitan dengan penggunaan bahasa kebangsaan.

Di Indonesia, terdapat lebih 1000 suku (etnik) dan 700 bahasa ibu (bahasa etnik). Melalui Kongres Pemuda Kedua (28 Oktober 1928), Indonesia telah memutuskan bahasa persatuan itu bahasa Indonesia. Dari segi geopolitik, bahasa itu disebut sebagai bahasa Indonesia. Walau bagaimanapun, menurut Prof. Dato’ Perdana Hj. Abdul Malek, bahasa Indonesia itu berasal daripada bahasa Melayu-Riau. Tambah beliau, tidak ada penduduk Indonesia yang tidak tahu berbahasa Indonesia. Sebanyak 270 juta penduduk Indonesia yang boleh berbahasa Indonesia secara baik sesuai dengan konteksnya.

Situasi tersebut pula berbeza bagi bahasa Melayu yang penduduknya terdiri daripada minoritinya orang Melayu. Bahasa Melayu di Singapura masih bertahan walaupun dalam jumlah minoriti di Singapura. Prof. Dr. Hussin Mutalib menyatakan bahawa bahasa Melayu dijadikan sebagai bahasa pengantar bagi kelas-kelas agama Islam secara umumnya.

Tambahnya lagi, sokongan daripada pemerintah dan aktifnya persatuan bahasa dan budaya Melayu membantu mempertahankan bahasa Melayu. Walau bagaimanapun, menurut beliau, cabaran terkini di Singapura telah memberikan kesan kepada bahasa Melayu. Kehidupan di Singapura yang bercorak kosmopolitan, terbuka dan sejagat mengakibatkan seluruh budaya dan kehidupan masyarakat lebih mengutamakan bahasa Inggeris termasuklah orang Melayu sendiri.

Keadaannya juga sama di Selatan Thailand. Dr. Kumajdi Yamirudeng dari Thailand menjelaskan bahawa usaha memartabatkan bahasa Melayu di Thailand menghadapi banyak cabaran. Bahasa Melayu dialek Patani di Thailand hanya digunakan dalam pertuturan sahaja. Tulisan Jawi pula hanya digunakan di sekolah-sekolah pondok dalam Pendidikan Islam sahaja. Beliau menjelaskan, martabat bahasa Melayu hanya dalam pengajaran pendidikan Islam sahaja tetapi tidak meliputi bidang akademik.

Mengulas lanjut tentang usaha menjadikan bahasa Melayu sebagai bahasa kedua di rantau ASEAN, Prof. Dr. Muslimin Macmud pula menjelaskan bahawa idea pelaksanaan itu sangat tepat dan mempunyai asas yang kukuh. Menurut beliau, Indonesia, Malaysia, Singapura, Thailand, Filipina, Laos, Kemboja dan Vietnam mempunyai masyarakat yang bercakap dalam bahasa Melayu menerusi pelbagai dialek. Di Timor Laste juga mempunyai sejarah bahasa Melayu kerana pernah bergabung dengan Indonesia. Beliau menyebut, dalam melaksanakan seruan ini semua pihak tidak perlu bertelagah dalam soal nama atau intonasi (dialek) yang akan digunakan kelak. Bagi beliau, perkara tersebut terpulang kepada setiap kepala negara masing-masing yang menggunakan bahasa Melayu yang sesuai dengan dialek dan intonasi setiap negara.

Sementara itu, Tan Sri Prof. Datuk Wira Dr. Abdul Latiff Abu Bakar yang bertindak sebagai moderator menutup forum ini dengan menyimpulkan bahawa bahasa Melayu melalui dua sudut. Yang pertama, sebagai geobudaya, bahasa Melayu dilihat sebagai bahasa ilmu, bahasa yang mempunyai jati diri dan bahasa penyatuan. Perkara ini perlu diusahakan oleh golongan intelektual. Dari sudut geopolitik pula, semua pihak perlu menghormati fikrah dan pemikiran politik masing-masing tentang bahasa Melayu. Walaupun di Indonesia, bahasa ini disebut sebagai bahasa Indonesia tetapi akarnya tetap bahasa Melayu. Di Malaysia, keadaannya berbeza kerana bahasa kebangsaan itu bahasa Melayu.


Status Tapak Rizab Biosfera Tasik Chini Dikekalkan oleh UNESCO

Untuk mendapatkan maklumat terkini, ikuti kami melalui Telegram

Putrajaya – Status Tapak Rizab Biosfera Tasik Chini, Pahang dikekalkan setelah diputuskan dalam Mesyuarat The 35th Session of the International Council of Man and the Biosphere Programme (ICC MAB35) di Paris, hari ini berikutan semakan berkala (periodic review) menunjukkan bahawa tapak rizab biosfera tersebut telah menepati kriteria Statutory Framework of the World Network of Biosphere Reserves.

Keputusan tersebut adalah berdasarkan syor daripada International Advisory Committee for Biosphere Reserves dengan mengambil kira usaha yang telah dilaksanakan oleh Kerajaan Negeri Pahang bagi menambah baik pengurusan Tapak Rizab Biosfera Tasik Chini termasuklah mengemas kini pengezonan bagi mengekalkan fungsi tapak rizab biosfera tersebut, mewartakan Hutan Simpan Kekal Chini, menubuhkan Perbadanan Taman Negeri Pahang dan melaksanakan moratorium terhadap aktiviti perlombongan.

“Syabas diucapkan kepada Kerajaan Negeri Pahang atas pengiktirafan ini dan diharapkan agar pengurusan Tapak Rizab Biosfera Tasik Chini dapat terus ditambah baik,” kata Menteri Sumber AsIi, Alam Sekitar dan Perubahan Iklim, Yang Berhormat Tuan Nik Nazmi Nik Ahmad dalam satu kenyataan.

Tasik Chini merupakan tapak rizab biosfera pertama di Malaysia yang mendapat pengiktirafan pada tahun 2009.

Negara ini juga mempunyai dua lagi tapak rizab biosfera, iaitu Banjaran Crocker, Sabah dan Bukit Bendera, Pulau Pinang yang masing-masing mendapat pengiktirafan pada tahun 2014 dan tahun 2021.

Setakat ini, sebanyak 748 tapak rizab biosfera dalam jaringan rizab biosfera dunia yang merangkumi 134 buah negara dan setiap tapak rizab biosfera tersebut perlu mengemukakan semakan berkala selepas 10 tahun pengiktirafan untuk penilaian semula oleh sekretariat Pertubuhan Pendidikan, Sains dan Kebudayaan Bangsa-Bangsa Bersatu (UNESCO).

Dalam hal ini, Kementerian Sumber Asli, Alam Sekitar dan Perubahan Iklim (NRECC) sentiasa memberikan sokongan terhadap semua usaha yang dilaksanakan oleh kerajaan negeri untuk memulihara tapak rizab biosfera sedia ada dan mencalonkan kawasan yang berpotensi sebagai tapak rizab biosfera yang baharu.

Delegasi ke ICC MAB35 diketuai oleh NRECC dan turut dihadiri oleh wakil Kerajaan Negeri Pahang dan Pejabat Delegasi Tetap Malaysia ke UNESCO.


Wacana Kelestarian Alam Sekitar Mengangkat Isu Alam Sekitar di Sarawak

Bintulu – Dewan Bahasa dan Pustaka (DBP) dengan kerjasama Lembaga Kemajuan Bintulu (BDA) telah menganjurkan Wacana 45 Tahun BDA yang bertajuk “Kelestarian Alam Sekitar Pemangkin Bandar Makmur” pada 12 Jun lalu di Auditorium Perpustakaan Awam, BDA.

Wacana ini dirasmikan oleh Penasihat Pembangunan Jepak Jaya merangkap Ahli Dewan Undangan Negeri N67 Jepak, Yang Berhormat (YB) Datuk Haji Talip Zulpilip.

Dalam ucapan perasmiannya, beliau menyatakan bahawa Kerajaan Sarawak sentiasa menyambut baik dan menyokong segala usaha yang mampu memberikan manfaat kepada masyarakat di Sarawak, khususnya di Bintulu.

Syabas dan tahniah kepada DBP Cawangan Sarawak, BDA, Pejabat Pendidikan Daerah Bintulu dan Universiti Putra Malaysia Kampus Bintulu kerana menjadi rakan kerjasama strategik dalam penganjuran Karnival Intelek 2023 Peringkat Sarawak.

Wacana 45 Tahun BDA menampilkan sebanyak tiga orang ahli panel, iaitu Pengurus Seksyen Kesihatan Persekitaran, Encik Gan Chung Yuek, Pengurus Seksyen Keselamatan dan Kesihatan, Puan Lydia Soloma Jalong, Pengurus Seksyen Penguatkuasaan dan Kesihatan Awam, Encik Awangku Mohd Sharifuddin Awangku Ahmad, manakala Penolong Pegawai Penguatkuasaan, Encik Mohamad Daud Ahmad bertindak selaku moderator.

Tirai perkongsian dimulakan oleh Encik Awangku Mohd Sharifuddin Awangku Ahmad merangkap pengurus program Bintulu Car Free Morning (CFM) yang berkongsikan tentang CFM sebagai program inisiatif hijau anjuran BDA untuk mengurangkan pelepasan asap karbon dioksida di samping memberikan ruang interaksi sosial kepada warga kota di Bintulu untuk mengamalkan gaya hidup sihat serta menjaga alam sekitar.

“Bagi memastikan kelestarian alam sekitar dapat dipulihara, inisiatif Kerajaan Sarawak melalui Lembaga Sumber Asli dan Alam Sekitar Sarawak (NREB) telah menganjurkan The Premier of Sarawak Environmental Awards (PSEA) secara tahunan untuk mengiktiraf dan menggalakkan semua sektor dan industri mengamalkan pengurusan alam sekitar yang baik dan secara konsisten,” kata Puan Lydia Soloma Jalong ketika berkongsikan pandangannya dalam wacana tersebut.

Antara inisiatif lain yang dilaksanakan termasuklah program Back to Nature, pelan penghasilan baja organik, program penanaman pokok, program Neighbourhood Cares dan program komuniti alam sekitar bagi menggalakkan serta memupuk komuniti untuk menyayangi alam sekitar.

Pada masa yang sama, Encik Gan Chun Yuek juga menyokong agar semua pihak, terutamanya masyarakat di Bintulu bersama-sama berganding bahu untuk merealisasikan segala usaha dan program yang diperkenalkan serta dipromosikan oleh BDA ke arah mencapai kelestarian alam sekitar.

Pengarah DBP Cawangan Sarawak, Encik Abang Haliman Haji Abang Julai turut menyatakan bahawa kerjasama erat yang terjalin antara DBP dengan BDA merupakan indikator untuk mengadakan lebih banyak program yang berimpak tinggi dan memberikan nilai kepada masyarakat.

Sebanyak 31 program telah dirangkumkan dalam Karnival Intelek 2023 Peringkat Sarawak, misalnya Bimbingan Penulisan Kreatif, Taklimat Buku dan Majalah, Pertandingan Deklamasi Puisi, Pertandingan Penglipur Lara Moden Sekolah Menengah, Pertandingan Pantas Jawi Sekolah Rendah, Pertandingan Teka Silang Kata Sekolah Menengah, pameran dan jualan buku DBP, Bicara Buku dan program Santai Bersama-sama Penulis Tempatan.

Wacana ini merupakan satu daripada aktiviti dalam Karnival Intelek 2023 Peringkat Sarawak yang diadakan bersempena dengan Sambutan Ulang Tahun BDA ke-45, DBP ke-67 dan 60 Tahun Sarawak Merdeka yang bermula pada 12 Jun 2023 hingga 18 Jun 2023 .

Turut hadir dalam program tersebut ialah Pengurus Besar Lembaga Kemajuan Bintulu, YBhg. Datu Haji Muhamad Yakup Kari.

Kredit gambar: Encik Norfazrie Isquandy Nurol


Skim Perubatan MADANI Bermula Hari Ini

Untuk mendapatkan maklumat terkini, ikuti kami melalui Telegram

Putrajaya – Skim Perubatan MADANI yang bermula pada hari ini di 10 buah daerah dijangkakan bakal memberikan manfaat kepada 700 ribu isi rumah dengan peruntukan sebanyak RM100 juta.

Menteri Kesihatan Malaysia, Yang Berhormat Dr. Zaliha Mustafa dalam satu kenyataan media memaklumkan bahawa skim tersebut ditawarkan secara automatik kepada penerima Sumbangan Tunai Rahmah (STR) bagi membantu menampung kos rawatan kes akut.

Skim ini memperuntukkan sebanyak RM250 bagi setiap isi rumah berkeluarga, warga emas tanpa pasangan sebanyak RM125 dan bujang berjumlah RM75 dan rawatan untuk pesakit luar bagi kes akut percuma merangkumi rawatan bagi penyakit demam, selesema, cirit-birit, muntah, terseliuh, sakit kepala, trauma ringan dan penyakit lain.

Tambahnya lagi, penerima manfaat skim tersebut boleh mendapatkan beberapa kali rawatan secara percuma hingga peruntukan bagi setiap isi rumah itu habis.

Walau bagaimanapun, pakej rawatan skim tersebut tidak merangkumi rawatan akut seperti imunisasi rutin, saringan kesihatan, rawatan susulan penyakit tidak berjangkit, rawatan susulan ibu dan anak rutin, perancangan keluarga rutin, perkhidmatan rehabilitasi serta permohonan ubat-ubatan dan suplemen tanpa konsultasi doktor.

Menurut beliau, program rintis skim tersebut bakal bermula pada hari ini hingga 31 Disember 2023 di 10 daerah, iaitu Gombak, Hulu Langat, Klang dan Petaling Jaya, Selangor, Kuala Lumpur, Kinta, Perak, Timur Laut, Pulau Pinang, Johor Bahru, Johor, Kota Kinabalu, Sabah dan Kuching, Sarawak.

Skim Perubatan MADANI ialah satu daripada inisiatif rintis kerajaan untuk menampung keperluan kesihatan golongan B40 bagi mendapatkan perkhidmatan penjagaan primer akut (rawatan pesakit luar kes akut) di klinik pengamal perubatan swasta umum (GP) yang berhampiran, sekali gus mengurangkan kesesakan dan waktu menunggu pesakit di kemudahan kesihatan kerajaan.

Skim Perubatan MADANI ditawarkan secara automatik kepada penerima STR dengan membantu menampung kos rawatan kes akut dan perkhidmatan percuma yang ditawarkan termasuklah konsultasi, pemeriksaan, ubat-ubatan, prosedur dan rujukan akan diberikan di GP kepada penerima manfaat mengikut pakej yang ditentukan.

Tambah beliau, prapendaftaran adalah tidak diperlukan untuk menikmati manfaat Skim Perubatan MADANI bagi penerima STR dan tanggungannya, sebaliknya mereka hanya perlu membawa kad pengenalan semasa mendapatkan rawatan di GP berkenaan.

Kementerian Kesihatan Malaysia melalui ProtectHealth menyasarkan sebanyak 700 GP untuk mendaftar sebagai panel Skim Perubatan MADANI menjelang September 2023.

Katanya, sebanyak empat sesi penerangan dan latihan kepada GP telah dijalankan pada masa ini dan dijangkakan sebanyak 10 sesi lagi akan dilaksanakan bagi mencapai sasaran GP yang berdaftar untuk skim tersebut.

Maklumat lanjut mengenai Skim Perubatan MADANI termasuklah semakan kelayakan dan senarai klinik panel boleh didapati di laman sesawang ProtectHealth atau boleh menghubungi talian 03-86872525.


TikTok dan Pengaruhnya dalam Dunia Perbukuan

Menerusi aplikasi TikTok yang menjadi fenomena di seluruh dunia pada ketika ini, Pesta Buku Antarabangsa Kuala Lumpur (PBAKL) edisi ke-40 yang telah berakhir pada 4 Jun 2023 meluaskan promosinya kepada khalayak pengguna dan pembaca yang dikatakan mencecah berjuta-juta tontonan.

Lebih menarik lagi, pada tahun ini, Majlis Buku Kebangsaan Malaysia dan PBAKL melancarkan Pertandingan Resensi Buku melalui aplikasi TikTok dengan tanda pagar #BookTokMalaysia dan #KLIBF2023 beserta slogan “Temui pembaca di mana jua!” yang membawa maksud sesiapa sahaja boleh menyertainya. Hadiah yang ditawarkan juga agak menarik buat peminat buku, iaitu baucar buku TikTok Shop.

Kesan atau pengaruh daripada pertandingan tersebut dan kempen promosi PBAKL menerusi TikTok, tanda pagar #BookTokMalaysia telah berjaya mengumpul lebih daripada 160 juta tontonan. Usaha ini sudah tentu menjadi antara faktor peningkatan kehadiran pengunjung ke PBAKL yang sangat ketara.

Dilaporkan bahawa jumlah pengunjung yang hadir dalam acara pada dua hari terawal bagi tahun ini mencatatkan peningkatan sebanyak 20 peratus berbanding dengan tahun sebelumnya. Pada tahun ini, PBAKL 2023 mencatatkan jumlah kehadiran pengunjung sebanyak 1.5 juta orang, yakni melepasi sasaran awal penganjur, iaitu sebanyak 1.3 juta orang.

Sebenarnya, pengaruh TikTok terhadap jualan buku memang diakui dan terbukti sangat efektif. Kajian yang dijalankan oleh organisasi analisis data seperti Nielsen pada tahun 2022, misalnya mendapati bahawa seorang daripada empat pembeli buku merupakan pengguna TikTok. Pengguna aplikasi ini juga telah menyumbang kepada pembelian sebanyak 90 juta unit buku pada tahun tersebut sebagaimana yang dilaporkan oleh Alice Kemp-Habib dalam The Bookseller pada 22 Mac 2023.

TikTok menjadi pilihan pemasaran yang utama dalam mana-mana acara pesta buku antarabangsa yang berlangsung mutakhir ini. Pilihan pemasaran ini mampu memberikan impak atau pengaruh yang besar kepada peminat buku dan masyarakat tanpa memerlukan belanja yang besar.

Sebagaimana yang dinyatakan oleh Pengurus Besar Pesta Buku Paris, Jean-Baptiste Passé, TikTok membiayai kurang daripada lima peratus daripada belanjawan yang diperlukan untuk mempromosikan acara tersebut. TikTok juga menarik lebih ramai golongan muda hadir ke The Grand Palais des Champs-Élysées, sebuah bangunan bersejarah yang menempatkan dewan pameran dan kompleks muzium seperti yang dilaporkan The Limited Times pada 21 April 2023.

Dalam Festival Hay, acara perbukuan tahunan yang diadakan di Hay-on-Wye, Powys, Wales, buku yang dipertontonkan menerusi TikTok dengan tiba-tiba menjadi popular bagi edisi tahun 2022 dan pendekatan yang sama juga digunakan bagi edisi tahun 2023. Menerusi BookTok, peminat buku, khususnya dalam kalangan orang muda yang mesra teknologi mudah mendapatkan maklumat tentang sesuatu buku yang disyorkan dan merancang untuk membuat pembelian.

Selain itu, kemudahan capaian menerusi elektronik dan mudah alih juga membantu memudahkan pembaca dan penulis berkomunikasi antara satu sama lain yang bukan sahaja mencambahkan input yang positif, malah membantu jualan buku.

Format biasa bagi TikTok yang terdiri daripada video pendek dengan kesan visual atau muzik, pastinya tidak sesuai dengan kritikan sastera tradisional, namun sangat berkesan untuk mempersembahkan sesuatu karya sehinggakan mampu meningkatkan populariti tersebut.

Dengan pengaruh #BookTok, Pesta Buku Frankfurt yang merupakan acara perbukuan terbesar di dunia turut menjadikan TikTok sebagai satu daripada rakan kongsi program ini. Trend ini bukan sahaja memberikan pulangan yang baik kepada penganjur, dari segi promosi dan memberikan nilai tambah kepada penulis untuk mengukuhkan penulisan pada masa akan datang menerusi ulasan dan syor yang telah diberikan oleh pembaca.

Dalam kalangan penerbit dan penjual buku, fenomena #BookTok dapat menggandakan kesan jualan dan peluang yang lebih besar untuk mendapatkan pelanggan baharu. Hal ini dikatakan demikian kerana setiap komen, cadangan, ulasan ataupun syor daripada pengguna TikTok yang berasaskan platform visual sangat berkesan dalam mempercepat trend sehingga melonjakkan jualan dengan nilai yang mungkin tidak terfikir sebelumnya.

Sebagai contohnya, terdapat buku yang tidak pernah dibeli oleh sesiapa sebelum ini dengan tiba-tiba melonjak jualannya hasil ulasan seorang pengguna TikTok yang berkongsi minat yang sama dalam rangkaian sosial.

TikTok juga menjadi popular kerana menjadi penghubung kepada individu yang mengalami masalah kesunyian atau terasing melalui hobi membaca dengan berkongsikan minat tersebut dengan individu lain. Bilangan pembaca akan terus meningkat tanpa batasan masa dan tempat yang menjadi faktor utama kepada peningkatan jualan buku di mana-mana sahaja.

Melalui pengaruh aplikasi TikTok, Bloomsbury sebuah syarikat penerbitan yang berpangkalan di Britain berjaya meledakkan peningkatan sebanyak 220 peratus keuntungan dalam jualan yang sebahagian besarnya disebabkan oleh fenomena BookTok. Pelekat TikTok edisi khas dicetak dan dilekatkan pada buku yang popular dalam BookTok sebagai alat pemasaran zaman baharu untuk Gen Z.

Dengan gelombang baharu ini juga, platform e-dagang Amazon telah mengambil peluang tersebut dengan memasukkan frasa “TikTok membuatkan saya membelinya!” untuk menarik perhatian peminat buku yang berkunjung ke platfrom tersebut untuk membuat pembelian.

BookTok ialah singkatan kepada Book TikTok yang merujuk komuniti pengguna di TikTok yang meminati buku dan sastera. Dengan membuat video yang menghiburkan yang berpusat di sekitar buku yang dibaca, maka satu daya cipta yang baharu atau boleh dikatakan cara yang inventif untuk membincangkan, menyemak dan mengesyorkan buku telah pun terbina, seterusnya merevolusikan komuniti sastera dan penerbitan.

BookTok bermula sebagai tanda pagar di TikTok oleh sekumpulan pencinta buku dan menjadi trend besar-besaran pada tahun 2020. Sebahagian besarnya ahli komuniti ini terdiri daripada remaja dan gadis yang berfokuskan kandungan bacaan bercorak fiksyen, fantasi dan percintaan. Mereka menggunakan platform TikTok untuk mempromosikan buku yang mereka gemari, memperkenalkan pengarang baharu dan mewujudkan perbualan dengan rakan pembaca yang lain.

Kini, BookTok menjadi satu daripada komuniti media sosial terbesar di dunia untuk acara perbukuan. BookTok mempunyai lebih daripada 29.1 bilion tontonan dan banyak pemain besar dalam industri perbukuan seperti Barnes & Noble telah menyediakan bahagian khas kepada komuniti BookTok.

Sesetengah pengarang juga telah menemukan kemasyhuran melalui BookTok seperti pengarang These Violent Delights, Chloe Gong, wanita muda yang hanya berusia 21 tahun ketika karyanya meletup di pasaran pada tahun 2020.

Beliau yang dilahirkan di Shanghai, China dan membesar di Auckland, New Zealand kemudiannya menimba ilmu di Pennsylvania, Amerika Syarikat mula menulis ketika berusia 13 tahun. Bukunya telah menjadi begitu popular di BookTok sehinggakan berada dalam The New York Times Best Seller List. Beberapa penjual buku juga memetik BookTok sebagai faktor utama yang menaikkan popularitinya.

Dalam konteks teknologi, BookTok mempunyai keupayaan mempercepat trend kerana enjin cadangan TikTok menggunakan teknologi kepintaran buatan untuk mengesyorkan kandungan yang paling sesuai kepada pengguna bagi membantu mereka mencipta video yang sempurna. Platform ini juga memiliki peningkatan teknologi lain seperti mencipta rakaman, membina tanda pagar, membuat tapisan dan algoritma pembelajaran mesin bagi membantu pengguna mencipta kandungan dengan mudah dan pantas.

Cara algoritma TikTok menyusun keutamaan adalah berdasarkan kepada dua perkara, iaitu interaksi pengguna dan maklumat video. Interaksi pengguna meliputi perkara yang sangat disukai, kandungan yang suka dikongsi, halaman yang suka diikuti dan komen yang diberikan. Maklumat video pula adalah berdasarkan kapsyen, suara (bunyi) dan tanda pagar. Perkara lain yang turut diberikan keutamaan ialah tetapan peranti dan akaun yang meliputi bahasa, negara dan jenis peranti yang digunakan.

Seni bina TikTok terdiri daripada tiga komponen utama, iaitu rangka kerja data besar, pembelajaran mesin dan seni bina perkhidmatan mikro. Rangka kerja data besar ialah titik permulaan sistem yang menyediakan pemprosesan penstriman data masa nyata, pengkomputeran data dan penyimpanan data.

Pembelajaran mesin pula diibaratkan seperti otak bagi sistem pengesyoran. Pelbagai algoritma dan teknik pembelajaran mesin serta pembelajaran mendalam digunakan untuk membina model dan menjana pengesyoran untuk disesuaikan dengan pilihan individu. Seni bina perkhidmatan mikro pula ialah infrastruktur bahagian bawah yang menjadikan keseluruhan sistem berfungsi dengan sangat pantas dan cekap.

Dari segi sejarah, TikTok dibina oleh Zhang Yiming yang asalnya mengikuti pengajian dalam bidang mikroelektronik, namun beralih arah kepada bidang kejuruteraan perisian di Universiti Nankai di Tianjin, China. Oleh hal yang demikian, tidak hairanlah apabila aplikasi TikTok yang dibina itu berdiri atas gabungan pelbagai teknologi dan bahasa pengaturcaraan seperti Swift dan Jawa sehingga dapat menjadi sebuah perisian sosial video dengan pelbagai fungsi.

Idea membina TikTok tercetus apabila Zhang berpendapat bahawa pengguna telefon pintar China sedang bergelut untuk mencari maklumat dalam aplikasi mudah alih yang tersedia pada tahun 2012. Visinya adalah dengan menapis kandungan yang relevan agar pengguna dapat mencapai maklumat dengan pantas melalui pengesyoran yang dihasilkan oleh kecerdasan buatan.

Visi ini bagaimanapun tidak menarik minat kebanyakan pemodal teroka, kecuali Susquehanna International Group yang bersetuju untuk melabur dalam mengembangkan idea Zhang. Pada tahun itu juga, Zhang telah menubuhkan syarikat ByteDance dan memulakan operasinya di sebuah apartmen di Beijing.

Setelah mendapat suntikan dana daripada Susquehanna International Group, Zhang menerusi syarikatnya melancarkan aplikasi pengagregatan berita Toutiao pada Ogos 2012. Dalam tempoh dua tahun, aplikasi tersebut telah berjaya menarik lebih daripada 13 juta pengguna harian. Kejayaan ByteDance menarik perhatian Sequoia Capital yang pernah menolak idea Zhang, membuat pelaburan sebanyak USD100 juta dalam syarikat yang dimiliki Zhang pada tahun 2014.

Pada September 2015, ByteDance melancarkan aplikasi perkongsian video TikTok yang dikenali sebagai Douyin di China. Produk ini tidak perlu menunggu lama untuk mendapat sambutan dan mencipta fenomena di seluruh dunia dalam masa yang singkat. ByteDance membeli Musical.ly setahun kemudian dengan harga USD800 juta dan menyepadukannya ke dalam TikTok.


Kelantan Catat Kes Cuaca Panas Tertinggi

Untuk mendapatkan maklumat terkini, ikuti kami melalui Telegram

Putrajaya – Jumlah kes kumulatif penyakit berkaitan dengan cuaca panas dari Minggu Epidemiologi ke-16 (ME 16/2023) hingga ME 23/2023 adalah sebanyak 39 kes dan Kelantan mencatatkan kes cuaca panas yang tertinggi, iaitu sebanyak 10 kes.

Selain Kelantan, bilangan keseluruhan kes berkaitan dengan cuaca panas mengikut negeri turut melibatkan Sabah (sembilan kes), Sarawak (lapan kes), Melaka (empat kes), Terengganu (tiga kes), Kedah (dua kes) dan masing-masing satu kes di Pahang, Wilayah Persekutuan Kuala Lumpur serta Perak, manakala pecahan kes mengikut umur membabitkan 25 kes dewasa, sembilan kes remaja, tiga kes kanak-kanak dan dua kes warga emas.

“Daripada 39 kes berkaitan dengan cuaca panas itu, pecahan kes mengikut diagnosis disebabkan oleh kelesuan haba (23 kes), kejang haba (11 kes) dan strok haba (lima kes),” kata Menteri Kesihatan Malaysia, Yang Berhormat (YB) Dr. Zaliha Mustafa dalam satu kenyataan.

Setakat ME 23/2023, tiada kes kematian baharu akibat strok haba dilaporkan sekali gus menjadikan bilangan kumulatif kes kematian akibat strok haba kekal sebanyak satu kes sahaja, yakni seperti yang dilaporkan pada 25 April 2023.

Sementara itu, menyentuh isu kehadiran El Nino semasa monsun barat daya, YB Dr. Zaliha Mustafa dalam kenyataan tersebut menyatakan bahawa keadaan cuaca kering yang berpanjangan berpotensi mengakibatkan paras air di empangan berkurangan dan seterusnya menyebabkan bekalan air bersih terganggu.

Kejadian kebakaran terbuka juga boleh berlaku dalam tempoh tersebut dan mengakibatkan jerebu tempatan atau jerebu rentas sempadan yang boleh menjejaskan kesihatan masyarakat.

Oleh hal yang demikian, Kementerian Kesihatan Malaysia menasihatkan orang ramai agar mengehadkan keberadaan di kawasan panas terik, mengurangkan aktiviti fizikal lasak semasa cuaca panas, kerap minum air bagi memastikan hidrasi badan mencukupi, mengelakkan diri daripada melakukan pembakaran terbuka dan mendapatkan rawatan segera di fasiliti kesihatan yang berdekatan sekiranya tidak sihat.


Perkhidmatan Pemulihan Pulmonari Diperkasa dalam Bengkel Prasiswazah untuk Pelajar Fisioterapi

Kuala Lumpur – Memandangkan pemulihan pulmonari ialah bidang kepakaran fisioterapi yang kian mendapat permintaan dalam pasaran kesihatan, Program Fisioterapi, Fakulti Sains Kesihatan (FSK), Universiti Kebangsaan Malaysia (UKM) mengambil inisiatif dengan menganjurkan Bengkel Prasiswazah untuk Pelajar Fisioterapi: Program Pemulihan Pulmonari di Klinik Fisioterapi, FSK, UKM.

Bengkel yang diadakan bersemuka secara teori dan amali ini menampilkan mantan pensyarah Program Fisioterapi, FSK, UKM, Profesor Dr. Hajah Ayiesah Haji Ramli dan Ahli Fisioterapi Kanan Jantung Paru-paru, Dr. Khatijjahbe Mohd Ali selaku penceramah.

Dalam bengkel ini, Profesor Dr. Hajah Ayiesah Haji Ramli berkongsikan kepakaran dan pengalaman beliau melalui kajian dan kegunaan pemulihan pulmonari yang dilakukan kepada pesakit.

“Saya mendapati bahawa kaedah perawatan melalui pemulihan pulmonari terbukti berkesan merawat dan membantu kesejahteraan pesakit yang mempunyai masalah paru-paru,” jelasnya lagi.

Dr. Khatijjahbe Mohd Ali pula menyatakan bahawa penggunaan teknik penilaian pemulihan pulmonari berdasarkan kajian saintifik yang terkini dijalankan kepada populasi pesakit yang mengalami masalah peparu kronik.

“Saya amat berharap pelajar mengambil peluang sebaik-baiknya melalui bengkel ini untuk mempelajari teknik penilaian pemulihan pulmonari dan mempraktikkan kaedah tersebut secara langsung dengan bimbingan fasilitator yang berpengalaman,” ujarnya lagi.

Sementara itu, Pengarah Bengkel Prasiswazah untuk Pelajar Fisioterapi: Program Pemulihan Pulmonari, Dr. Nor Azura Azmi berkata bahawa pelajar perlu menguasai dan mempunyai kemahiran dalam bidang kepakaran ini untuk membina kualiti hidup pesakit yang lebih baik.

Jelasnya, perawatan pesakit melalui pemulihan pulmonari sangat penting buat pesakit, terutamanya selepas serangan pandemik COVID-19 untuk membantu pemulihan optimum sistem pernafasan pesakit.

Sebanyak 33 peserta yang terdiri daripada pelajar tahun akhir Program Fisioterapi, FSK, UKM, pelajar daripada Universiti Cyberjaya dan Universiti Tunku Abdul Rahman telah menghadiri bengkel selama dua hari ini.


MoU antara UKM dengan RDA Meningkatkan Kualiti Pemulihan Kanak-kanak Kurang Upaya

Untuk mendapatkan maklumat terkini, ikuti kami melalui Telegram

Kuala Lumpur – Program Fisioterapi, Fakulti Sains Kesihatan (FSK), Universiti Kebangsaan Malaysia mengukuhkan lagi jaringan universiti dengan masyarakat melalui pemeteraian Memorandum Persefahaman (MoU) dengan Riding For The Disabled Association Malaysia (RDA).

Bertempat di Polo Club Kuala Lumpur, MoU berkenaan ditandatangani oleh Timbalan Dekan Jaringan, Industri, Alumni dan Masyarakat, FSK, UKM, Profesor Madya Dr. Haliza Abdul Mutalib dan Ketua Program Fisioterapi, FSK, UKM, Dr. Asfarina Zanudin bersama-sama Presiden RDA Malaysia, Tan Sri Dato’ Sri Dr. Abdul Aziz Abdul Rahman dan Setiausaha Kehormat RDA, Encik Johari Lee.

Profesor Madya Dr. Haliza Abdul Mutalib dalam ucapan alu-aluannya, beliau berasa bangga kerana usaha sama ini bertepatan dengan komitmen UKM dalam memenuhi hak dan menjaga keperluan pelajar, kakitangan dan pesakit orang kelainan upaya (OKU) untuk mendapatkan akses penuh kepada sistem pembelajaran dan persekitaran rawatan yang baharu serta inklusif.

“Hal ini menunjukkan bahawa Program Fisioterapi telah menyahut aspirasi universiti dalam memperkasakan naratif T.E.R.A.S UKM yang menjadi lembayung untuk UKM terus mencapai kecemerlangan melalui unsur kebitaraan prihatin yang merujuk segala aktiviti adalah bersifat kemasyarakatan dan mesra OKU,” tambahnya lagi.

Beliau juga mengharapkan melalui kerjasama ini, pihak RDA Malaysia akan terus menyokong Program Fisioterapi dan FSK dalam menjaga dan memperkasakan hak golongan OKU untuk mencapai kualiti hidup yang lebih baik.

Kerjasama antara Program Fisioterapi dan RDA telah terjalin sejak tahun 2016 melalui pelbagai rawatan terapi seperti terapi berkuda bagi pesakit di Klinik Fisioterapi serta penganjuran kursus terapi berkuda bagi pelajar, ibu bapa serta kakitangan FSK, UKM.

Majlis yang penuh bermakna dan bersejarah ini disaksikan oleh pengurusan tertinggi RDA, kakitangan dan para pelajar FSK UKM, sukarelawan RDA, kanak-kanak kurang upaya yang mendapatkan rawatan terapi berkuda serta para pengiring.


Realiti Maya Bantu Atasi Gangguan Spektrum Autisme

Gangguan spektrum autisme (ASD) adalah sangat kompleks dan mempunyai pelbagai simptom yang berbeza antara penghidapnya. Antara simptomnya termasuklah ketidakupayaan dalam interaksi sosial, keengganan bertentangan mata dan menzahirkan ekspresi wajah.

Begitu jugalah situasi yang dialami oleh remaja ASD yang tinggi kefungsiannya atau disebut sebagai gangguan spektrum autisme berfungsian tinggi (HFASD). Meskipun mempunyai darjah kecerdasan (IQ) yang tinggi, namun kualiti hidup remaja HFASD terjejas kerana mereka mengalami  kekangan dari segi kefungsian emosi. Hal ini terjadi apabila mereka tidak dapat mengawal atau menunjukkan emosi yang sesuai dengan persekitaran.

Kekangan juga boleh berlaku dari segi kefungsian sosial apabila mereka kurang berupaya untuk memulakan perbualan yang memberikan kesan kepada komunikasi sosial dan persahabatan. Hal ini juga memberikan impak kepada perkembangan peribadi mereka dari segi pembelajaran dan pencapaian. Mereka boleh melanjutkan pengajian sehingga tahap tertinggi, namun kualiti kehidupan mereka akan sering terganggu.

Dalam hal ini, pembelajaran dengan menggunakan teknologi pemangkin Revolusi Perindustrian 4.0 seperti realiti maya (VR) dilihat sebagai satu daripada alternatif yang dapat membantu meningkatkan kualiti hidup remaja HFASD.

VR mempunyai kelebihan memberikan simulasi persekitaran sebenar secara immersive. Menerusi VR, remaja HFASD boleh mengamalkan kemahiran sosial bagi meningkatkan kefungsian sosial mereka seperti memulakan perbualan dan bersahabat. Selain itu, mereka mampu meningkatkan kefungsian emosi dengan menunjukkan hubungan mata apabila berbual dan mempamerkan ekspresi wajah mengikut situasi.

Mereka boleh mengamalkan kemahiran tersebut secara berulang kali tanpa memerlukan rundingan fizikal dengan ahli terapi di klinik atau hospital. Secara tidak langsung, VR membantu proses adaptasi sosial remaja HFASD dalam ruang keselesaan di rumah mereka sendiri kerana berasa selamat dan terkawal. Semua ini berupaya mengurangkan kegelisahan yang kebiasaannya mereka alami.

Lebih menarik lagi, pelbagai teknik yang digunakan oleh ahli terapi boleh diadaptasikan dalam persekitaran VR yang immersive dan dinamik. Sebagai contohnya, elemen kognitif dan tingkah laku telah diguna pakai dalam persekitaran VR bagi membantu individu autisme mempelajari pelbagai kemahiran sosial dan komunikasi yang berkesan. Berdasarkan ciri tersebut, VR berpotensi menjadi terapi adjung bagi membantu mengatasi masalah kekurangan ahli terapi di negara ini.

Kajian Kebolehgunaan VR terhadap Golongan HFASD

Pasukan penyelidik daripada Universiti Kebangsaan Malaysia (UKM) telah melaksanakan kajian kebolehgunaan VR terhadap golongan HFASD.

Kajian ini diketuai oleh Pakar Psikiatri Kanak-Kanak dan Remaja, Fakulti Perubatan UKM, Hospital Canselori Tunku Muhriz UKM, Profesor Madya Dr. Wan Salwina Wan Ismail; Ketua Projek VR dan Felow Penyelidik Kanan, Institut IR4.0, Profesor Madya Dr. Mohammad Nazir Ahmad; dan Ketua Projek Kualiti Hidup Remaja HFASD serta Pensyarah, Pusat Kajian Psikologi dan Kesejahteraan Manusia (PsiTra), UKM, Profesor Madya Dr. Nur Saadah Mohamad Aun.

Dalam satu temu bual, Profesor Madya Dr. Wan Salwina Wan Ismail menegaskan bahawa mendigitalkan proses intervensi bagi pesakit autisme HFASD menerusi VR ialah kajian bagi memperkasakan keupayaan VR dalam bidang kesihatan mental.

Sementara itu, menurut Profesor Madya Dr. Mohammad Nazir Ahmad, membangunkan VR untuk bidang kesihatan mental mempunyai cabaran yang tersendiri dan hal ini perlu dilakukan bersama-sama pakar kesihatan mental.

Hal ini dikatakan demikian kerana proses intervensi dalam persekitaran VR perlu mampu meneroka bukan hanya keperluan yang bersifat objektif, malah meliputi perihal subjektif seperti emosi dan mimik muka yang tidak begitu ketara dalam surgikal atau perubatan VR yang lebih bersifat objektif.

Oleh hal yang demikian, kajian ini mempelopori intervensi VR untuk masalah kesihatan mental secara am dan autisme secara spesifik. Diharapkan kajian ini akan membuka laluan kepada banyak lagi kajian seumpamanya di samping memberikan manfaat kepada lebih banyak individu yang memerlukan di dalam negara mahupun di luar negara.

Profesor Madya Dr. Mohammad Nazir Ahmad, Felow Penyelidik Kanan, Institut IR4.0, Universiti Kebangsaan Malaysia.


Tahap Kesihatan Fizikal Warga Emas Dipertingkat dalam Program Kesihatan Fizikal dan Konsultansi

Untuk mendapatkan maklumat terkini, ikuti kami melalui Telegram

Jeram – Program Kesihatan Fizikal dan Konsultansi yang dianjurkan oleh Fakulti Sains Kesihatan, Universiti Teknologi MARA (UiTM) berjaya menarik penyertaan sebanyak 30 orang warga emas yang berumur 60 tahun ke atas di Masjid Nurul Huda, Jeram, hari ini.

Program yang telah dijayakan oleh 51 orang pelajar fisioterapi separuh masa semester enam ini dibimbing oleh Pensyarah Kanan, Pusat Pengajian Fisioterapi, UiTM, Dr. Azliyana Azizan dengan kerjasama ahli kariah Masjid Nurul Huda dan diketuai oleh ahli fisioterapi dari KPJ Ampang Puteri, Abdul Fayyadh Abdul Rahim.

Dalam program ini, ceramah ringkas yang bertajuk “Pengendalian Fisioterapi Asas kepada Warga Emas“ telah disampaikan oleh ahli fisioterapi dari Hospital Sultanah Bahiyah, Alor Setar, Mohammad Naim Ramli yang berkongsikan tentang risiko besar seseorang untuk jatuh dan tindakan yang perlu dilakukan jika terjatuh.

Kejatuhan boleh menyebabkan kecacatan yang ketara dan kematian kepada warga emas serta menjejaskan kualiti hidup. Usia yang semakin bertambah akan meningkatkan kekerapan jatuh dan kemungkinan kecederaan. Oleh sebab itu, warga emas perlu mengetahui cara yang tepat untuk bangun setelah jatuh agar terhindar daripada cedera lanjutan atau sebarang komplikasi.

Menurut Puan Hasmah Mohd Hasan yang juga peserta dalam program ini, tahap kesihatan fizikal perlu sering diuji, terutamanya apabila semakin meningkatnya usia.

“Pendedahan kepada aktiviti fizikal dan kesejahteraan emosi memainkan peranan penting dalam perkembangan komuniti yang baik,“ jelas ketua peserta program, Encik Mohamad Yusri Rosi.

Dalam program ini juga, lebih daripada 10 stesen ujian saringan dilakukan termasuklah ujian kekuatan otot tangan dan kaki, kelenturan otot tangan dan kaki, keseimbangan, ujian ketahanan jantung, risiko jatuh, tahap kognitif, tahap depresi, dan sesi konsultansi.

Program ini juga dilengkapkan sesi senaman aerobik berkerusi secara berkumpulan untuk meningkatkan kekuatan otot tangan dan kaki, keseimbangan tubuh, kelenturan, serta mengurangi risiko jatuh pada masa hadapan.


Projek Pemuliharaan Muara Sungai Besut Dijangka Siap Disember 2025

Jertih – Berikutan keadaan muara Sungai Besut yang mengalami masalah pemendapan sekali gus menjadikannya cetek dan menjejaskan laluan keluar masuk bot, pelaksanaan Projek Pemuliharaan Muara Sungai Besut diteruskan dan dijangkakan siap sepenuhnya pada Disember 2025.

Menteri Sumber Asli, Alam Sekitar dan Perubahan Iklim (NRECC), Yang Berhormat Tuan Nik Nazmi Nik Ahmad melawat ke kawasan projek berkenaan bagi meninjau baki kerja yang tergendala.

Berdasarkan kenyataan media yang dikeluarkan oleh NRECC, projek di bawah NRECC melalui Jabatan Pengairan dan Saliran Malaysia tersebut melibatkan peruntukan berjumlah RM250 juta.

Skop projek meliputi pembinaan benteng pemecah ombak di bahagian utara dan selatan muara sungai yang masing-masing berukuran 1.3 kilometer dan 1.85 kilometer panjang, melibatkan pembinaan lapis lindung tebing di Kampung Sungai Nail, kerja mendalamkan alur laluan bot di muara dan sungai serta penyuburan pantai di sepanjang pantai utara muara Sungai Besut.

Muara Sungai Besut ialah laluan pelayaran utama bagi lebih 400 buah bot nelayan dan pelancongan untuk berlabuh di beberapa jeti di kawasan tersebut termasuklah di Jeti Lembaga Kemajuan Ikan Malaysia (LKIM) dan kawasan pelancongan dan persendirian serta menjadi laluan utama bagi pelancong dan penduduk tempatan untuk ke pulau yang berhampiran seperti Pulau Perhentian dan Pulau Redang.

Pemecah ombak sedia ada yang dibina pada tahun 1998 kurang berkesan untuk menangani masalah pemendapan menyebabkan kelancaran aliran air banjir dari sungai untuk keluar ke laut terjejas.

Pada masa yang sama, kedudukan jeti LKIM yang terdedah kepada pukulan ombak dan menyukarkan bot untuk berlabuh, terutamanya semasa ombak kuat dan musim tengkujuh menjadi satu masalah kepada para nelayan.

Projek yang bermula sejak tahun 2016 itu tidak dapat disiapkan seperti yang dijadualkan pada Disember 2019 disebabkan oleh masalah infrastruktur dan kelemahan kontraktor menyebabkan penamatan kontrak telah dilakukan pada Disember 2020 dan kontraktor penyelamat dilantik secara tender terbuka pada 17 November 2022.

Dengan penyiapan projek ini, masalah mendapan, terutamanya di bahagian muara Sungai Besut dapat diselesaikan, memberikan perlindungan kepada kawasan jeti dan bot daripada ombak kuat, mengurangkan masalah hakisan pantai di kawasan pantai utara, nelayan bebas melaksanakan aktiviti perikanan dengan menggunakan laluan navigasi yang lebih selamat serta meningkatkan aktiviti ekonomi dan sosial penduduk tempatan.

Tindakan yang dilakukan oleh NRECC ini membuktikan bahawa NRECC sentiasa komited dalam menyelesaikan masalah pemendapan di muara sungai dan hakisan pantai sekali gus dapat menjaga kemaslahatan penduduk tempatan.


Tiga Strategi untuk Mengangkat Bahasa Melayu sebagai Bahasa Rasmi ASEAN

Untuk mendapatkan maklumat terkini, ikuti kami melalui Telegram

Kuala Lumpur – Simposium Pengantarabangsaan Bahasa Melayu yang berlangsung di Balai Budaya Tun Syed Nasir, Dewan Bahasa dan Pustaka (DBP) diteruskan untuk hari kedua dengan penyampaian Ucap Utama Dua oleh Ketua Pusat Kajian Budaya Melayu, Universitas Muhammadiyah Sumatera Utara, Profesor Dato’ Dr. Khairil Ansari, M.Pd.

Menurut Profesor Dr. Khairil, persoalan mengenai bahasa Melayu perlu diperbincangkan secara lebih terkehadapan dalam usaha menjadikan bahasa Melayu sebagai bahasa rasmi Persatuan Negara-negara Asia Tenggara (ASEAN). Dalam ucap utama tersebut, beliau berkata, “Walaupun hingga kini hanya empat buah negara yang menjadikan bahasa Melayu sebagai bahasa rasmi, kita perlu menggunakan konsep penerimaan secara menyeluruh terhadap bahasa Melayu tanpa melihat dari sudut negara dan menafikan sebarang isu perkauman.”

“Dalam usaha memperhebat kedudukan bahasa Melayu, kita boleh mengambil inspirasi dari negara luar. Contohnya, perkembangan dalam aspek pendidikan menjadikan Jepun dan Jerman sebagai negara yang teguh dengan bahasa kebangsaan mereka. Dari sudut yang lain, pengukuhan seni dan budaya Korea Selatan yang disebarluaskan ke negara luar menjadikan orang ramai tertarik untuk mempelajari bahasa Korea. Perkara ini boleh dijadikan sebagai contoh teladan untuk kita memperkasakan bahasa Melayu di rantau ASEAN dan seterusnya diangkat pada peringkat antarabangsa,” tambah beliau.

Dalam ucap utama tersebut, Profesor Dr. Khairil mencadangkan tiga strategi untuk mengangkat bahasa Melayu sebagai bahasa ASEAN. Strategi yang pertama ialah semua kosa kata bahasa Melayu dari segala aspek di rantau ini perlu dihimpunkan untuk dijadikan sebagai kamus besar bahasa Melayu yang akan dipakai dan menjadi sumber rujukan oleh masyarakat dari seluruh dunia. Dalam hal ini, Profesor Dr. Khairil berkata, “Bahasa Melayu masih memiliki keterbatasan dari segi kosa kata jika dibandingkan dengan bahasa Inggeris yang memperlihatkan pertumbuhan kosa kata sebanyak 8500 perkataan pada setiap tahun sehingga memiliki sebanyak 1 020 000 kosa kata hingga kini.”

Oleh itu, saya menyarankan agar kosa kata bahasa Melayu dari pelbagai negara dihimpunkan dengan mencari titik persamaan daripada perbezaan yang ada, seperti melalui usaha dan peranan yang digerakkan oleh Majlis Bahasa Brunei Darussalam-Indonesia-Malaysia (MABBIM).

Mengenai strategi yang kedua, Profesor Dr. Khairil berkata, “Dunia berada pada era digital dengan pelbagai variasi digital yang murni diserapkan dalam kehidupan manusia. Oleh hal yang demikian, kita perlu melihat keperluan manusia khususnya berkenaan dengan bahasa Melayu dan membanjiri mereka dengan maklumat dan informasi dalam bahasa Melayu, agar bahasa ini terus diikuti dan sebati dalam kehidupan mereka.”

Untuk strategi yang ketiga, kita perlu kembali mencapai komitmen bersama dalam kalangan negara ASEAN, tanpa melihat kedudukan dan latar belakang mana-mana negara. Usaha pengantarabangsaan bahasa Melayu ini merupakan usaha yang besar. Oleh itu, kita memerlukan semangat, perhatian dan pandangan daripada semua negara. Kita mahu sesuatu yang menghimpunkan semua negara ini, iaitu melalui bahasa Melayu.


Buku Makanan Berfungsi: Seribu Satu Kebaikan Dilancarkan

Bintulu – Majlis Pelancaran dan Bicara Buku Buku Makanan Berfungsi: Seribu Satu Kebaikan telah berjaya diadakan di Auditorium Perpustakaan Awam, Lembaga Kemajuan Bintulu (BDA).

Program ini merupakan satu daripada program Karnival Intelek 2023 Peringkat Sarawak anjuran Dewan Bahasa dan Pustaka (DBP) bersempena dengan sambutan 60 tahun Sarawak Merdeka.

Selain itu, Majlis Penangguhan Karnival Intelek 2023 Peringkat Sarawak turut diadakan dalam majlis yang sama.

Kedua-dua majlis ini telah disempurnakan oleh Setiausaha BDA, Encik Wan Ibrahim Wan Ali yang mewakili Pengurus Besar BDA, YBhg. Datu Haji Muhammad Yakup Kari.

Menurut Encik Wan Ibrahim Wan Ali dalam ucapan penangguhannya, beliau berharap agar keseluruhan program yang telah dilaksanakan dapat memberikan manfaat.

Semoga segala usaha yang dilakukan dalam Karnival Intelek 2023 Peringkat Sarawak ini mampu membina keintelektualan masyarakat di Bintulu melalui penganjuran pelbagai kegiatan kebahasaan dan kesusasteraan.

Sementara itu, Pengarah DBP Cawangan Sarawak, Encik Abang Haliman Haji Abang Julai dalam ucapan alu-aluannya berkata beliau berharap agar jalinan kerjasama antara BDA dengan DBP dapat diteruskan pada masa akan datang.

DBP Cawangan Sarawak sentiasa bersiap siaga mendukung dasar kerajaan serta melakukan setiap perubahan berdasarkan keperluan masyarakat Sarawak, terutamanya di Bintulu.

Dalam majlis yang sama, Encik Wan Ibrahim Wan Ali turut menyampaikan hadiah kepada para pemenang Pertandingan Deklamasi Sajak, Pertandingan Dendangan Syair, Pertandingan Penglipur Lara Moden, Pertandingan Pantas Jawi Sekolah Rendah dan Pertandingan Teka Silang Kata.

Program Bicara Buku yang membicarakan buku bertajuk Makanan Berfungsi: Seribu Satu Kebaikan menampilkan sebanyak dua orang ahli panel, iaitu Pengarah Universiti Putra Malaysia Kampus Bintulu (UPMKB), Profesor Dr. Shahrul Razid Sarbini dan Timbalan Pengarah, Institut Ekosains Borneo UPMKB, Profesor Dr. Patricia King Jie Hung serta Pensyarah Kanan, Fakulti Kemanusiaan, Pengurusan dan Sains, UPMKB, Dr. Yasmin Yaccob selaku moderator.

Profesor Dr. Shahrul Razid Sarbini dalam perkongsiannya menyatakan bahawa makanan berfungsi ialah sesuatu makanan yang boleh mencegah penyakit dan tidak dikategorikan sebagai ubat-ubatan.

“Makanan berfungsi mengandungi zat atau nutrien penting yang mampu memberikan kesan positif kepada sistem imuninasi badan dan seterusnya meningkatkan kesihatan individu,” ujarnya yang menghadiri sesi tersebut secara maya.

Profesor Dr. Patricia King Jie Hung pula menambah bahawa buku Makanan Berfungsi: Seribu Satu Kebaikan memberikan pendedahan kepada pengguna mengenai ilmu pemakanan yang sihat.

Turut hadir dalam majlis ini Pengarah Institut Ekosains UPMKB, Dr. Syeed Saifulazry Osman Al Edrus.


Jerayawara K-Sains UKM Memperkasa Profesionalisme Pegawai Sains

Untuk mendapatkan maklumat terkini, ikuti kami melalui Telegram

Bangi – Program Jerayawara Bersiri Kumpulan Pegawai Sains (K-Sains) Universiti Kebangsaan Malaysia (UKM) Bil.1/2023 telah diadakan dengan kerjasama Persatuan Pegawai Tadbir dan Ikhtisas (PERTADI), UKM di Auditorium Akademi Siber Teknopolis, UKM.

Program yang julung-julung kalinya diadakan sejak penubuhannya pada 18 Mac 2005 yang lalu telah dicetuskan oleh barisan jawatankuasa tertinggi dan exco K-Sains yang dilantik bagi sesi 2023-2025 sebagai platform untuk menerangkan tentang misi, visi, objektif dan hala tuju yang jelas berkaitan dengan K-Sains serta mendapatkan maklumat tentang peranan dan tugas hakiki dalam Skim Perkhidmatan Sains (Skim C) di UKM, keterlibatan dalam aktiviti pengajaran dan pembelajaran, penyelidikan dan perkhidmatan di universiti penyelidikan tersebut.

Fokus utama K-Sains ialah pemerkasaan profesionalisme Pegawai Sains bagi melahirkan lebih banyak Pegawai Sains yang mempunyai sijil profesional seperti sijil keahlian badan profesional, sijil kompeten, sijil tauliah, sijil berwibawa atau lesen kepada sesuatu bidang sains.

Selain itu, K-Sains juga memberikan tumpuan terhadap aktiviti jangkauan seperti program sangkutan agensi atau syarikat tersohor, program pada peringkat akar umbi yang melibatkan pelajar sekolah atau orang awam dalam bidang sains dan teknologi, perkhidmatan sains yang melibatkan pengurusan makmal pengajaran dan penyelidikan, perkhidmatan instrumentasi, pengurusan keselamatan dan kesihatan tempat kerja serta pengurusan makmal klinikal di hospital.

Dalam program ini juga, exco tertinggi K-Sains sesi 2023-2025 dan data taburan Pegawai Sains UKM diperkenalkan dan hasil perbincangan bersama-sama PERTADI UKM dibentangkan kepada semua ahli K-Sains oleh YBrs. Ts. Dr. Idris Zulkifle selaku Pengerusi K-Sains sesi 2023-2025 merangkap Pegawai Sains Kanan, Fakulti Sains dan Teknologi, UKM.

Program jerayawara ini memfokuskan pelaksanaannya di tujuh institut di kampus UKM, Bangi, iaitu di Institut Alam Sekitar dan Pembangunan (LESTARI), Institut Sel Fuel (SELFUEL), Institut Biologi Sistem (INBIOSIS), Institut Kejuruteraan Mikro dan Nanoelektronik (IMEN), Institut Penyelidikan Tenaga Suria (SERI), Institut Perubahan Iklim (IPI), Institut Alam dan Tamadun Melayu (ATMA) serta dua pusat perkhidmatan, yakni Pusat Pengurusan Makmal Alami dan Fizikal UKM (ALAF-UKM) dan Pusat Pengurusan Risiko, Keselamatan dan Kesihatan Pekerjaan (ROSH-UKM).

Pada masa yang sama, penerangan tentang latar belakang dan matlamat penubuhan PERTADI UKM serta objektif penubuhannya dalam mengukuhkan sokongan terhadap naratif baharu universiti watan telah disampaikan oleh Presiden PERTADI UKM merangkap Timbalan Pendaftar Kanan, Bahagian Sumber Manusia, Jabatan Pendaftar UKM, Tuan Haji Zanudin Mohd. Daud.

“Keanggotaan PERTADI UKM melibatkan staf Pengurusan dan Profesional daripada pelbagai skim dan pusat tanggungjawab di UKM dan berperanan dalam memperkasakan pentadbir pada peringkat universiti awam dalam lima aktiviti utama, iaitu jaringan strategik, penerbitan, webinar dan percambahan minda, sukan dan rekreasi serta kebajikan,” kata Presiden PERTADI UKM, Tuan Haji Zanudin Mohd. Daud.

Selain itu, beliau juga menerangkan kelebihan dan manfaat yang akan diperoleh oleh ahli yang menyertai PERTADI UKM dan berkongsikan pengalaman beliau mengenai kelebihan berpersatuan dalam membawa isu berkaitan dengan tugas dan permasalahan ke peringkat pengurusan universiti.

Pada akhir sesi jerayawara kali ini, berlangsungnya sesi soal jawab kepada ahli yang hadir bagi memberikan peluang untuk menyatakan permasalahan atau isu yang berlaku di pusat tanggungjawab masing-masing termasuklah melibatkan perjawatan dan kenaikan pangkat Pegawai Sains di institut, program sangkutan Pegawai Sains, subject matter expert (SME), tadbir urus Pegawai Sains serta skop tugas Pegawai Sains di institut yang berlatarbelakangkan bidang sains sosial.


Ancaman Ameba Pemakan Otak

Pada Disember tahun lalu, Korea Selatan melaporkan kes pertama jangkitan Naegleria fowleri. Agensi Kawalan dan Pencegahan Penyakit Korea (KDCA) mengesahkan kematian warga tempatan yang berusia lingkungan 50-an selepas mangsa kembali daripada Thailand pada 10 Disember 2022, setelah menetap selama empat bulan di negara tersebut.

Lelaki itu dipercayai meninggal dunia pada 21 Disember 2022 selepas dijangkiti Naegleria fowleri yang merosakkan otak. Perkhabaran kematian itu menggemparkan dan menjadi heboh di seluruh dunia, lebih-lebih lagi selepas ancaman virus COVID-19.

Naegleria fowleri ialah spesies ameba atau ameba sel hidup bebas (organisma sel tunggal protozoa) yang boleh ditemukan di seluruh dunia. Pada kebiasaannya, ameba ini ditemukan di dalam air tawar yang panas (tasik, kolam, sungai dan mata air panas) dan di dalam tanah.

Naegleria fowleri juga dikenali sebagai ameba pemakan otak kerana berupaya menyebabkan kerosakan otak melalui jangkitan sistem saraf tunjang. Jangkitan ini berbahaya dan mampu membunuh mangsa dalam tempoh satu hingga 18 hari jangkitan.

Berdasarkan jurnal Infectious Diseases Society of America (IDSA), dianggarkan sebanyak 97 peratus kematian berlaku apabila hanya tujuh orang terselamat daripada 381 individu dijangkiti di Amerika Syarikat sejak tahun 1937 hingga tahun 2020.

Fowler dan Carter telah melaporkan jangkitan yang dikenali sebagai primary amoebic meningoencephalitis (PAM) pada tahun 1965 selepas empat orang meninggal dunia di Hospital Kanak-kanak Adelaide, Australia. Punca kematian dikaitkan dengan jangkitan Naegleria fowleri yang menyebabkan kerosakan dan keradangan yang teruk di dalam otak.

Sejak itu, PAM telah dilaporkan di beberapa negara dengan anggaran mangsa melebihi 400 mangsa di seluruh dunia. Walau bagaimanapun, jumlah kes yang sebenar tidak diketahui dan mungkin lebih besar akibat diagnosis yang salah (misdiagnosis) atau kes yang tidak dilaporkan (unreported cases).

Menurut data terkini, sebanyak 39 negara telah melaporkan kes jangkitan ameba pemakan otak. Amerika Syarikat, Mexico, Australia dan Republic Czech adalah negara yang paling terjejas.

Di Asia, penyakit ini telah dilaporkan di Thailand, India, Pakistan, Iran dan China. Kesemua negara ini mungkin lebih terdedah kepada Naegleria fowleri kerana mempunyai suhu purata yang tinggi.

Morfologi dan Kitaran Hidup Naegleria fowleri

Ameba pemakan otak dikenali dengan ciri yang disebut ameboflagellate, iaitu memiliki bentuk ameboid dan flagelat dalam kitaran hidupnya. Kitaran hidup Naegleria fowleri terdiri daripada tiga peringkat, iaitu sista, trofozoit (ameboid) dan flagelat.

Dalam persekitaran yang kondusif, Naegleria fowleri akan berubah menjadi trofozoit. Peringkat trofozoit ialah peringkat ameba yang aktif membiak dan makan. Sumber utama makanannya ialah bakteria, alga dan yis.

Dalam keadaan yang kurang sesuai, trofozoit akan bertukar sementara pada peringkat flagelat. Apabila keadaan tertekan seperti kekurangan sumber makanan dan suhu air yang sejuk, flagelat akan bertukar menjadi sista. Sista ialah peringkat ameba yang tidak aktif dan boleh bertahan dalam pelbagai jenis keadaan fizikal dan kimia, termasuklah suhu serendah empat darjah Celsius.

Naegleria fowleri tergolong dalam kumpulan termofilik (organisma yang menyukai haba) dan hidup di dalam air tawar yang hangat.

Ameba pemakan otak ini juga mampu hidup dalam keadaan suhu hingga mencecah 46 darjah Celsius, namun pakar parasitologi tidak menolak ameba ini juga mampu untuk hidup dalam keadaan air yang bersuhu 26 darjah Celsius.

Menurut Centers for Disease Control and Prevention (CDC), Naegleria fowleri tidak ditemukan di dalam air masin seperti lautan. Jangkitannya juga tidak boleh disebarkan sesama manusia.

Bagaimanakah Naegleria fowleri Menjangkiti Manusia?

Ameba ini berupaya untuk masuk ke dalam badan manusia melalui hidung semasa melakukan aktiviti berkaitan dengan air tawar (tasik atau sungai) seperti berenang, menyelam atau meletakkan kepala di dalam air tawar.

Ameba kemudiannya bergerak ke otak dan memusnahkan tisu otak dan menyebabkan jangkitan PAM yang seterusnya boleh membawa maut. Jangkitan Naegleria fowleri juga mungkin berlaku apabila seseorang itu menggunakan air paip yang tercemar untuk membersihkan hidung atau ketika mengambil wudhuk.

Jangkitan Naegleria fowleri turut boleh berlaku daripada air rekreasi yang tidak mempunyai klorin yang mencukupi. Walau bagaimanapun, jangkitan Naegleria fowleri tidak boleh berlaku dengan meminum air yang tercemar. Sehingga kini, tiada bukti jangkitan boleh merebak melalui wap air atau titisan aerosol.

Pada peringkat awal, gejala PAM menyerupai gejala meningitis yang disebabkan oleh bakteria dan virus lain seperti sakit kepala, demam, loya atau muntah. Gejala yang lebih serius seperti kekejangan leher, kekeliruan, kurang kesedaran terhadap orang serta sekeliling, sawan, halusinasi dan koma juga boleh berlaku.

Pada kebiasaannya, gejala ini muncul sekitar lima hari selepas jangkitan (tempoh inkubasi) dan boleh muncul seawal satu hari atau selewat-lewatnya 12 hari selepas dijangkiti.

Keadaan pesakit juga boleh bertambah teruk dengan cepat, iaitu dalam tempoh lima hari dan kematian boleh berlaku dalam tempoh satu hari hingga 18 hari setelah pesakit menunjukkan gejala.

Bagi memastikan seseorang itu terkena jangkitan ini, pesakit perlu melakukan pemeriksaan makmal dengan pengambilan cecair serebrospina (CSF).

CSF dilakukan dengan mengambil sampel cairan di sekitar otak dan sumsum tulang belakang. Cairan tersebut akan diperiksa di makmal bagi mengenal pasti keberadaan ameba ini.

Selain CSF, doktor juga akan meminta pesakit untuk menjalani ujian tambahan seperti imbasan tomografi berkomputer (imbas CT) dan pengimejan resonans magnetik (MRI) untuk melihat gambaran jaringan otak secara lebih terperinci.

Rawatan bagi penyakit ini adalah dengan pemberian gabungan ubat-ubatan seperti Amphotericin B, Azithromycin, Fluconazole, Rifampicin, Dexamethasone dan Miltefosine yang dapat diberikan melalui suntikan di vena atau saraf tulang belakang.

Miltefosine merupakan ubat terbaharu yang terbukti dapat membunuh Naegleria fowleri serta mengurangkan pembengkakan otak akibat infeksi oleh ameba tersebut. Namun begitu, rawatan adalah sangat terhad disebabkan perkembangan penyakit ini berlaku sangat cepat.

Sehingga hari ini, Kementerian Kesihatan Malaysia (KKM) mengesahkan tiada kes jangkitan Naegleria fowleri direkodkan di negara ini. Namun begitu, rakyat Malaysia perlu berhati-hati dan mengambil langkah sewajarnya ketika melakukan aktiviti berkaitan dengan air tawar.

Antara langkah pencegahan yang boleh dilakukan termasuklah:

Profesor Madya Ts Dr. Tengku Shahrul Anuar Tengku Ahmad Basri, Pusat Pengajian Teknologi Makmal Perubatan, Fakulti Sains Kesihatan, Universiti Teknologi MARA, Kampus Puncak Alam.


Lima Saintis Muda Mewakili Malaysia dalam Mesyuarat Nobel Laureate Ke-72

Untuk mendapatkan maklumat terkini, ikuti kami melalui Telegram

Kuala Lumpur – Sebanyak lima saintis muda negara diberikan pengiktirafan mewakili Malaysia dalam Mesyuarat Nobel Laureate ke-72 di Lindau, Jerman yang bakal berlangsung pada 25 Jun hingga 30 Jun ini.

Menurut Akademi Sains Malaysia (ASM) dalam kenyataan medianya, lima saintis muda yang terpilih ialah Dr. Liyana Azmi (Universiti Sains Islam Malaysia), Dr. Norhasmira Mohammad (Universiti Teknologi MARA), Dr. Wong Yin How (Taylor’s University), Dr. Afifah Mohamed dan Dr. Wong Sok Kuan (Universiti Kebangsaan Malaysia).

Mereka akan menyertai sebanyak 630 saintis muda terpilih daripada seluruh dunia yang akan berinteraksi secara langsung dengan sekurang-kurangnya 40 pemenang Anugerah Nobel dalam mesyuarat kali ini yang didedikasikan dalam bidang fisiologi dan perubatan.

Dalam kenyataan yang sama, Menteri Sains, Teknologi dan Inovasi (MOSTI), Yang Berhormat Chang Lih Kang berkata bahawa terdapat keperluan untuk memberikan peluang kepada saintis muda Malaysia untuk turut serta dalam program bertaraf global seperti Mesyuarat Nobel Laureate ini.

“Melalui perkongsian perspektif baharu serta idea yang inovatif, kumpulan saintis muda ini menjadi aset berharga bagi komuniti saintifik. Langkah ini adalah penting untuk memastikan generasi baharu saintis dilengkapi dengan pengetahuan dan kemahiran yang relevan bagi menghadapi cabaran masa depan,“ jelasnya lagi.

Sementara itu, Presiden ASM merangkap Penasihat Sains, Teknologi dan Inovasi kepada kerajaan, Datuk Dr. Tengku Mohd Azzman Shariffadeen pula menerangkan bahawa penyertaan Malaysia kali ini adalah antara usaha ASM menerusi kerjasama antarabangsa untuk memperkasa saintis muda dengan menyediakan peluang kerjasama dengan kumpulan saintis terkemuka dunia.

“Penyertaan ini juga memberikan mereka pendedahan yang amat berharga untuk memperluas rangkaian, berkongsi idea, pengetahuan dan penyelidikan. Diharapkan juga usaha ini mampu memberikan inspirasi serta motivasi kepada mereka untuk memajukan sains dan teknologi, sekali gus memberikan impak yang positif kepada masyarakat,“ tambahnya lagi.

Sebagai rekod, Malaysia telah menghantar sebanyak 84 saintis muda untuk mengambil bahagian dalam Mesyuarat Nobel Laureate sejak tahun 2004.

Kumpulan saintis muda tersebut akan menyertai sesi syarahan, perbincangan terbuka serta peluang untuk bertemu dengan Pemenang Anugerah Nobel secara santai menerusi acara Laureate Lunch.

ASM telah membuka pencalonan bagi Mesyuarat Nobel Laureate ke-72 kepada semua saintis muda institusi pengajian tinggi awam dan swasta di seluruh negara pada 21 September 2022 hingga 7 Oktober 2022.

Saringan awal pemilihan dilakukan oleh ASM dan diputuskan oleh ahli jawatankuasa Mesyuarat Nobel Laureate untuk pemilihan akhir.


Pelajar UKM Santuni Warga Emas di PAWE Kuala Pilah

Kuala Pilah – Sebanyak 23 orang pelajar Program Dietetik, Fakulti Sains Kesihatan (FSK), Universiti Kebangsaan Malaysia (UKM) memeriahkan suasana sekitar Pusat Aktiviti Warga Emas (PAWE) Kuala Pilah menerusi Program Pemakanan Sihat bagi Warga Emas yang memfokuskan sesi interaksi antara pelajar UKM dengan 30 orang warga emas mengenai amalan hidup sihat menerusi pemakanan.

Program yang bertemakan “Kembara Pemakanan Sihat, Ayuh Mulakan” itu mendapat sambutan yang amat menggalakkan selepas sesi saringan kesihatan yang telah diadakan pada 10 Mei 2023.

“Program ini dilaksanakan untuk menyampaikan maklumat pemakanan sihat dalam usaha mengekalkan status kesihatan warga emas bagi memastikan kesihatan fizikal dan mental mereka berada pada tahap yang baik serta mewujudkan sikap keprihatinan anak muda terhadap kesejahteraan komuniti,” kata Penasihat Program Pemakanan Sihat bagi Warga Emas, YBrs. Dr. You Yee Xing.

Berdasarkan hasil dapatan kajian program tersebut, didapati bahawa hampir sebahagian daripada warga emas menghidapi penyakit darah tinggi dan masalah berat badan.

Satu program intervensi telah dirangka yang bersesuaian dengan permasalahan warga emas. Modul utama yang akan digunakan ialah Sedap Tidak Semestinya Masin, Pilihan Bijak Makan Sihat dan Senaman Cegah Jatuh.

“Program seumpama ini dapat memberikan pelbagai manfaat dan saya sangat mengalu-alukan kedatangan para pelajar UKM untuk mengadakan aktiviti bersama-sama warga emas di sini,” ujar Ahli Persatuan Warga Emas Kuala Pilah, Encik Sulaiman Ujang.

Beliau juga menyatakan bahawa program sebegini wajar diteruskan pada masa akan datang agar lebih banyak individu yang cakna tentang kesejahteraan warga emas di Malaysia.

“Saya berasa teruja apabila mendapat peluang untuk menyampaikan maklumat berkaitan dengan pemakanan sihat kepada warga emas selain merasakan bahawa program seperti ini dapat memberikan impak yang signifikan kepada komuniti tertentu,” kata pelajar Program Dietetik FSK, UKM, Puan Nurul Mirza Mohd Shah.

Program berkenaan turut mendapat sokongan dan tajaan daripada Kesatuan Mahasiswa UKM (KMUKM), Persatuan Pelajar Pemakanan dan Dietetik UKM (NUDSA) dan FSK, UKM.


Latihan Pengukuhan Program Pemakanan Warga Emas Pertingkat Kemahiran Pegawai Sains Pemakanan

Untuk mendapatkan maklumat terkini, ikuti kami melalui Telegram

Kuala Lumpur – Bahagian Pemakanan, Kementerian Kesihatan Malaysia (KKM) telah menganjurkan Latihan Pengukuhan Program Pemakanan Warga Emas kepada Pegawai Sains Pemakanan, KKM yang melibatkan sebanyak 33 orang pegawai di Pusat Belia Antarabangsa, Cheras, Kuala Lumpur.

Latihan pengukuhan tersebut diadakan berikutan peningkatan populasi warga emas yang mencecah 15 peratus atau lebih daripada jumlah penduduk di Malaysia sekali gus menunjukkan bahawa negara ini bakal menjadi negara menua menjelang tahun 2030.

Berdasarkan kajian terkini yang dijalankan, satu daripada 10 warga emas di Malaysia mengalami masalah sekuriti makanan dan berlakunya peningkatan peratusan warga emas yang mengalami kekurangan berat badan serta berisiko mengalami malpemakanan.

“Garis panduan pemakanan untuk warga emas berada pada fasa akhir sebelum diterbitkan yang merangkumi saranan pengambilan makanan, pengekalan berat badan yang sihat, saranan untuk kekal aktif, pengambilan air yang mencukupi, kaedah penyediaan makanan yang sihat dan amalan keselamatan makanan semasa membeli, menyediakan dan menyimpan makanan,” kata Timbalan Pengarah, Bahagian Pemakanan KKM, Puan Zaiton Daud ketika menyampaikan ucapan alu-aluan.

Beliau juga menyatakan bahawa garis panduan tersebut boleh menjadi rujukan kepada individu yang terlibat dalam bidang kesihatan.

Dalam program tersebut, Dr. Nurhayati Mardhiah Haji Manut berkongsikan maklumat tentang demografi dan taburan masalah pemakanan dalam kalangan warga emas di Malaysia serta membentangkan pelbagai dasar dan pelan yang telah dibentuk oleh KKM.

Menurut beliau, pelan tindakan kesihatan warga emas dari tahun 2023 hingga tahun 2030 yang terdiri daripada lima teras telah digubal oleh pihak kerajaan.

Seterusnya, pengisian tentang pemakanan untuk warga emas telah dikendalikan oleh Dr. Hanis Mastura Yahya dengan menjelaskan kepentingan pemakanan sihat dan saranan nutrien khusus untuk warga emas.

Beliau turut membincangkan masalah pemakanan warga emas serta cara untuk mengatasinya dengan mencadangkan agar Piramid Makanan Malaysia 2020 dan konsep Pinggan Sihat Malaysia digunakan sebagai rujukan dalam pengambilan makanan bagi warga emas.

Antara topik perbincangan lain yang dibincangkan dalam program tersebut termasuklah perubahan fisiologi, psikologi dan sosial dalam kalangan warga emas yang disampaikan oleh Dr. Nurul Fatin Malek Rivan.

Selain itu, sesi penerangan tentang teknik penentuan status pemakanan untuk warga emas diikuti dengan sesi demonstrasi dan latihan dalam kumpulan juga dilaksanakan bagi mengukuhkan ilmu Pegawai Sains Pemakanan dalam melakukan penilaian status pemakanan pada peringkat komuniti, khususnya dalam kalangan warga emas.

Pada masa yang sama, demonstrasi dan penerangan tentang khasiat dan nutrien dalam menu masakan sihat, terutamanya untuk warga emas telah dilakukan oleh pelajar daripada Universiti Kebangsaan Malaysia yang menekankan kepelbagaian rasa, aroma dan tekstur untuk menggalakkan pengambilan makanan sihat dalam kalangan warga emas.

Latihan ini diteruskan lagi dengan sesi khidmat masyarakat, misalnya edaran makanan, hebahan mesej pemakanan sihat dan pengukuran antropometri warga emas yang dilakukan dengan kerjasama Kechara Soup Kitchen.

Secara keseluruhannya, latihan seumpama ini dapat membantu mengukuhkan ilmu dan kemahiran Pegawai Sains Pemakanan untuk menjalankan program yang melibatkan warga emas dan dapat digunakan dalam pembentukan garis panduan serta intervensi khusus untuk warga emas bagi memastikan kesejahteraan hidup mereka.